title: Rienzi

text: Cola di Rienzo eli "Rienzi" oli keskiaikainen italialainen poliitikko ja kansanjohtaja. Hänestä tuli tribuuni 1347. Pian hän joutui luopumaan vallasta ja pakeni Napolin kautta Prahaan, jossa oli vangittuna. Hän palasi Roomaan Avignonin kautta 1354. Hän sai senaattorin arvonimen ja kuoli kansan käsissä yrittäessään paeta. Romaanin ja oopperan tapahtumat on sijoitettu vuoteen 1347, jolloin Pyhän saksalais-roomalainen keisarikunnan ja Rooman kuninkaan kruunusta kilvoittelivat Ludvig IV Baijerilainen (1314–1347) ja Kaarle IV Luxemburgilainen (1346–1378).


title: Rienzi

text: Richard Wagner kiinnostui Rienzin aiheesta vuonna 1837 luettuaan Georg Nikolaus Bärmannin saksankielinen käännöksen. Hän teki siitä itselleen libreton, joka valmistui Riiassa 1838, ja viisinäytöksisen oopperan partituuri valmistui Pariisissa vuonna 1840.


title: Rienzi

text: "Rienzi" esitettiin kuitenkin vasta 1842 Dresdenissä säveltäjän itse ollessa paikalla. "Rienzi" on ns. numero-ooppera "grand operan" tyyliin, eli siinä on baletti- ja näyttämökohtaus. Wagner ei suostunut lyhentämään oopperaansa, ja ensi-illasta tuli pitkä, noin kuusi tuntia. Pituuden takia "Rienzi" jaettiin muutaman esityksen ajaksi kahdelle illalle, mutta melko pian palattiin yhden illan esitykseen, ja Wagner lyhensi hieman teosta, ja siitä tuli noin viisituntinen. Vuosia myöhemmin "Rienzistä" muokattiin vielä noin kolmituntinen versio. Wagner teki tietoisesti "Rienzistä" vaativan ja näyttävän. Hänen tavoitteensa oli, että "Rienziä" esitetään vain suurissa oopperataloissa. Ensi-iltaan Wagner sai suuresti ihailemansa Wilhelmine Schröder-Devrientin laulamaan Adrianon housuroolin.


title: Rienzi

text: Richard Wagnerin elinaikana "Rienzistä" oli eniten taloudellista hyötyä. Wagnerin lopullinen musiikkityyli ja kokonaisvaltainen musiikkiteatteri eivät vielä "Rienzin" aikaan olleet tarpeeksi kehittyneet. Tämä on yksi syy siihen, miksi Cosima Wagner ei halunnut Rienziä ”Bayreuthin kaanoniin” eli esitettäväksi Bayreuthin musiikkijuhlille.Aika: 1300-luvun puoliväli.


title: Rienzi

text: Paikka: Rooma


title: Rienzi

text: Kesto riippuu esitettävästä versiosta, n. 3–5 tuntia.


title: Rienzi

text: Rienzi 20.10.1842.


title: Rienzi

text: Königlich Sächsisches Hoftheater, Dresden


title: Rienzi

text: Kapellimestari Carl Gottlieb Reissiger


title: Rienzi

text: Alkusoitto on loistelias, ja sitä esitetään usein konserteissa. Se on koottu oopperan teemoista, kuten hitaan aloituksen trumpettinuoteista, Rienzin rukouksesta, kansan teemasta ja taisteluhymnistä. Tämän jälkeen jokainen näytös alkaa omalla alkusoitollaan.


title: Rienzi

text: Katu Roomassa, taustalla Lateraanikirkko. Paavi on paennut Roomasta Avignoniin. Aatelissuvut Orsini (patriisi) ja Colonna (plebeiji) vihaavat toisiaan. Paolo Orsini yrittää ryöstää Rienzin sisaren Irenen. Adriano Colonna saapuu paikalle ja pelastaa Irenen. Kardinaali Raimondo (paavin edustaja) vetoaa aatelisiin, että Kirkon nimissä he lopettaisivat vihamielisyydet ja kunnioittaisivat lakia. Cola Rienzi saapuu kannattajiensa Baroncellin ja Cecco del Vecchion kanssa palauttamaan rauhan. Rienzi vetoaa paikalla olleeseen kansaan ja aatelisiin ja sanoo Rooman suuruuden koittavan, kun laki ja järjestys saadaan voimaan. Rienzin vetoomus saa kansalta vastakaikua, mutta aateliset torjuvat Rienzin ehdotuksen. Aateliset ja heidän alustalaisensa lähtevät Roomasta jatkamaan riitelyään kaupungin muurien ulkopuolelle. Kardinaali Raimondo ja roomalaiset lupaavat tukensa Rienzille. Rienzi kehottaa kansaa olemaan valmiina kokoontumaan, kun he kuulevat trumpetin signaalin. Kansa vakuuttaa olevansa valmis.


title: Rienzi

text: Rienzi syleilee sisartaan Ireneä ja kiittää Adrianoa avusta. Rienzi ihmettelee, että Colonnan perheenjäsen on pelastanut hänen sisarensa. Sitten Rienzi pyytää Adrianoa mukaansa. Adriano epäröi. Rienzi vakuuttaa Rooman suuruuden koittavan hänen johdollaan mutta Adriano pelkää Rienzin tuhoavan Rooman. Rienzi muistuttaa Colonna-suvun jäsenen tappaneen Rienzin veljen, ja Adriano vastahakoisesti liittyy Rienzin joukkoon. Rienzi jättää Irenen Adrianon suojeltavaksi ja poistuu.


title: Rienzi

text: Kahden ollessaan Adriano ja Irene julistavat heidän rakkautensa kestävän, vaikka maailma ympärillä tuhoutuisikin. Adrianon profetian mukaan Rienzi tuhoutuu, koska kansa tulee pettämään hänet, ja aateliset rankaisevat, koska hän on liian rohkea.


title: Rienzi

text: Aamun koitteessa trumpetti soi kaukana ja urut soivat Lateraanikirkossa ja kansa polvistuu. Rienzi saapuu haarniskoituna kardinaalin kanssa. Kirkon ovet ovat auki, ja kansa tervehtii villisti. Rienzi julistaa Rooman suojelijana palauttavansa vapauden ja lait Erstehe, hohe Roma, neu! (Nouse, suuri Rooma, uudistu!). Kansa tervehtii Rienziä sankarinaan, ja Cecco del Vecchio huudattaa Rienzin Rooman kuninkaaksi. Rienzi kieltäytyy kunniasta ja toivoo saavansa olla vain kansantribuuni. Roomalaiset vannovat tribuunilleen uskollisuutta.


title: Rienzi

text: Rienzi saapuu Capitoliumin suureen saliin senaattorien seuraamana. Johtavista roomalaisista perheistä on muodostettu nuorukaisten Rauhanlähettiläät. He tuovat rauhan viestiä ja julistavat uutta vapautta. Rienzi ja senaattorit kiittävät Jumalaa, ja lähettiläät lähtevät viemään ilosanomaa roomalaisille. Colonna, Orsini, senaattorit ja aateliset tervehtivät uutta tribuunia. Rienzi vakuuttaa, että hän ei ole huolissaan omasta kunniastaan, vaan siitä, että Roomaan on saatu lait voimaan, ja poistuu senaattorien kanssa.


title: Rienzi

text: Colonna ja Orsini ovat raivoissaan Rienzin ylimielisyydestä. Aateliset suunnittelevat Colonnan ja Orsinin johdolla murhaavansa Rienzin tulevassa juhlassa. Steffano Colonna kertoo pojalleen Adrianolle murhasuunnitelman. Adriano kamppailee suvun lojaalisuuden ja rakkauden välillä. Adrianon vetoaa aatelisiin murhan ehkäisemiseksi ja vannoo seisovansa Rienzin puolella omaa sukuaan vastaan.


title: Rienzi

text: Juhlakulkue tulee Capitoliumin suuren halliin. Rienzin seurassa on Irene ja aatelisia sekä Milanon, Lombardian, Napolin, Unkarin, Böömin ja Baijerin lähettiläitä. Rienzi julistaa Rooman oikeuden itse nimittää Rooman kuninkaan ennen kuin Keisari valitaan, ja siksi vaali on järjestettävä ennen kuin saksan lähettiläät saapuvat. Rienzi määrää yleiset juhlat alkavaksi ja kieltäytyy kuuntelemasta Adrianon varoitusta.


title: Rienzi

text: Juhlat alkavat. Siinä on pantomiiminäytelmä ja baletti. Juhlanäytelmänä esitetään Lucretian ryöstö. Brutus kostaa Lucretian kuoleman ja vapauttaa Rooman. Musiikkikappaleina on alkusoitto, asetanssi, gladiaattoritaistelu, neitsyiden saapuminen sekä juhlatanssi. Viimeisen numeron aikana Orsini iskee tikarinsa ja se osuu haarniskaan, joka on Rienzillä on asunsa alla. Kansa vaatii aatelisille rangaistusta. Rienzi kunnioittaa kansan tahtoa ja lähettää aateliset valmistautumaan kuolemaan.


title: Rienzi

text: Adriano rukoilee isänsä puolesta ja Irene myötäilee. Rienzi suostuu säästämään aateliset, mikäli he vannovat uuden uskollisuusvalan. Tähän aateliset suostuvat, mutta salaisesti päättävät olla tottelematta, koska vala oli annettu väkipakolla. Näytös päättyy Adrianon ja Irenen kiitokseen, Baroncellin ja Ceccon epäilyyn ja aatelisten uhkaukseen sekä kansan ihailuun.


title: Rienzi

text: Näyttämökuva esittää osittain raunioitunutta kaupunkia Forumin suurella aukiolla. Myrskykellot soivat, ja villi hallitsematon väkijoukko täyttää aukion. Aateliset ovat paenneet kaupungista ja koonneet provinsseista suuren armeijan ja valmistautuvat marssimaan Roomaan. Väkijoukko etsii Rienziä ja pyytää häntä murskaamaan uuden kapinan ilman armoa. Rienzi lupaa suojella Rooman vapautta ja innostaa väkeä sotaan.


title: Rienzi

text: Adriano saapuu masentuneena ja kauhistuneena. Lojaalisuus perhettä kohtaan vaatisi hänen olevan aatelisten puolella, mutta usko uuteen Roomaan Rienzin johdolla sekä rakkaus Ireneen tekevät hänen asemansa toivottomaksi. Suuressa aariassaan Gerehter Gott (Oikeudenmukainen Jumala) hän ihmettelee kuinka voi valita Irenen veljen Rienzin ja oman isänsä välillä. Adriano yrittää vielä saada aikaiseksi sovinnon Steffano Colonnan ja Cola Rienzi välille.


title: Rienzi

text: Etäältä kuuluu torvisignaaleita. Rienzi menee sotaan munkkien ja kansan ympäröimänä ja lupaa patrioottisessa puheessaan suojelevansa vapautta ja lakeja. Rienzin sotahuuto "Santo spirito cavaliere" kuuluu selvästi. Adriano ei pysty taivuttamaan uudestaan Rienziä antamaan armoa aatelisille. Taisteluhymni kertoo kansalaisten olevan voitokkaita. Aateliset kukistetaan, ja Colonnan ja Orsinin ruumiit tuodaan torille. Adriano suree isäänsä ja kiroaa Rienzin sekä kohtalon, joka erottaa hänet ikuisesti Irenestä. Rienzi ja kansa valmistautuvat voitonmarssiin Capitoliumille.


title: Rienzi

text: Yöllä Lateraanikirkon edustalla naamioituneita kansalaisia kokoontuu. Baroncelli ja Cecco alkavat juonitella Rienziä vastaan. He kertovat kansalle Saksan lähettiläiden lähteneen Roomasta lopullisesti. Huhujen mukaan Rienzi on riidoissa Saksan ruhtinaitten kanssa keisarin valinnasta. Baroncelli jatkaa sanoen Colonnan suvun jäsenten kääntyneen paavin puoleen ja luvanneen suojella voimallaan kirkkoa. Baroncellin mukaan Rienzi armahti Colonnan vain tarkoituksenaan saada aatelisten tuki ja siksi Rienzi on petturi. Adriano poistaa naamion ja sanoo Rienzin olevan arvoton valtaan sekä vannoo kostoa.


title: Rienzi

text: Rienzi valmistelee voitonjuhlia ja näyttäytyy täydessä loistossaan. Kiitoskulkue lähestyy kirkkoa, ja mukana on Rienzin lisäksi myös Irene. Salaliittolaiset ovat täyttäneet kirkon rappuset. Adriano on aikeissa murhata tribuunin, mutta Irenen läsnäolo saa hänet luopumaan ajatuksesta. Rienzi puhuu kansalle. Kirkosta kuuluu munkkien synkkä laulu Te Deumin sijaan, ja kardinaali Raimondo kiroaa Rienzin ja hänen kannattajansa. Kansa kaikkoaa sekasortoisena. Adriano yrittää epätoivoisesti painostaa Ireneä jättämään Rienzin. Adriano pakenee nopeasti, veli ja sisar jäävät kahdestaan ja kirkosta kuuluu munkkien kirouslaulu.


title: Rienzi

text: Capitoliumin salissa Rienzi rukoilee suuressa aariassaan Jumalaa Allmächt’ger Vater (Kaikkivaltias Isä). Totuuden hetkellä Rienzi on yksin, mutta hän uskoo yhä Rooman kansaan. Irene saapuu ja he syleilevät. Irene on ylpeä roomalaisuudestaan, jonka tunteen häneen on istuttanut Rienzi. Tribuuni tunnustaa rakkautensa kansaan ja Roomaan ja uskoo siihen, vaikka hänet ollaan syöksemässä pois vallasta. Irene vannoo pysyvänsä Rienzin rinnalla, ja Rienzi aikoo nostattaa kansan vielä kerran aseisiin ja poistuu. Adriano ilmestyy salapukuisena ja varoittaa Ireneä kansalaisten aikomuksesta polttaa Capitolium. Hän yrittää taivuttaa Ireneä mukaansa, mutta Irene kieltäytyy.


title: Rienzi

text: Kansa lähestyy raivoissaan aukiolle eri suunnista soihtujen kanssa ja huutaen kirkon kunniaa. Kansa vastustaa Rienziä. Rienzi on täydessä loistossaan Irenen kanssa Capitoliumin parvekkeella. Rienzi vetoaa kansaan, mutta häntä ei kuunnella. Kansalaiset kivittävät ja ovat jo unohtaneet Rienzin hyvät teot: suuruuden ja lakien kunnioituksen. Baroncelli kieltää kuuntelemasta enää Rienziä, ja kansa sytyttää Capitoliumin tuleen. Capitolium on liekeissä, ja Rienzi sekä Irene pitävät toisiaan kädestä kiinni. Kansalaiset heittelevät kiviä. Adriano saapuu aatelisten kärjessä ja vetoaa Ireneen, että hän pelastaisi itsenä. Adrianon rynnätessä Capitoliumin torni sortuu, ja tornin alle hautautuvat Rienzi, Irene ja Adriano.


title: Trossingen

text: Trossingen on kaupunki Etelä-Saksassa Baden-Württembergin osavaltiossa. Vuonna 2011 siellä oli noin 15 000 asukasta.


title: Trossingen

text: Kaupunki tunnetaan korkeakoulukaupunkina ja musiikkikaupunkina. Siellä toimii valtiollinen musiikkikorkeakoulu ja perinteisiä soitinvalmistajia, kuten Hohner, Christian Messner & Co. sekä Württ. Harmonikafabrik Ch. WEISS.


title: Michoud Assembly Facility

text: Michoud Assembly Facility (MAF) on Nasan omistama tehdas itäisessä New Orleansissa, Yhdysvaltain Louisianassa. Se on Lockheed Martin -yhtiön käytössä, joka rakentaa siellä avaruussukkuloiden ulkoisia tankkeja. Tehdas on maailman suurimpia. Sen pinta-ala 174 000 m² ja siellä työskentelee noin 2 000 ihmistä.


title: Michoud Assembly Facility

text: Tehdas rakennettiin alun perin 1940 Michoudin kylään. Sitä käytettiin toisen maailmansodan aikaan vaneristen kuljetuslentokoneiden ja maihinnousuvälineistön valmistukseen. Korean sodan aikana siellä valmistettiin M4 Sherman- ja Patton-tankkeja.


title: Michoud Assembly Facility

text: Nasan hallintaan tehdas siirtyi 1961 ja sitä käytettiin Saturn V:n ensimmäisen vaiheen S-IC:n sekä Saturn IB:n ensimmäisen vaheen S-IB:n valmistamiseen. Nykyisin siellä valmistetaan avaruussukkuloiden ulkoisia tankkeja.


title: Michoud Assembly Facility

text: Hurrikaani Katrina vahingoitti tehdasta ja peruutti työt saakka. Kaikki rakennukset ja sukkuloiden laitteistot selvisivät hurrikaanista ilman vakavia vaurioita, mutta päähallin katto rikkoutui ja pudonneet pirstaleet vaurioittivat yhtä ulkoista tankkia. Korjaustyöt etenivät odotettua nopeammin ja tehdas avattiin koko henkilökunnalle .


title: Michoud Assembly Facility

text: Noin 30 Lockheed Martinin työntekijää jäi hurrikaani Katrinan aikana hoitamamaan pumppausjärjestelmiä, mikä luultavasti säästi tehtaan suuremmilta vahingoilta. Nämä työntekijät palkittiin sitten Nasan korkeilla tunnustuksilla.


title: Michoud Assembly Facility

text: Michoud Assembly Facilityssä on lukuisia muitakin toimijoita kuin Nasa ja Locheed Martin. Siellä on muun muassa USDA:n National Finance Center ja National Center for Advanced Manufacturing


title: Michoud Assembly Facility

text: Nasan suunnitelmana on käyttää Michoud Assembly Facilityä Ares I:n ja Ares V:n osien valmistamiseen.


title: Røst

text:
Røst on Norjassa, Nordlandin läänissä sijaitseva kunta. Se koostuu yhteensä 365 saaresta ja luodosta, jotka sijaitsevat noin 100 kilometrin päässä mantereesta Lofoottien lounaisosassa.
Saarella sijaitsee myös pieni lentokenttä, jonne on säännöllisiä lentoja mantereelta.


title: Tämä ikuinen talvi

text: Tämä ikuinen talvi on metallimusiikkiyhtye Moonsorrow’n demo vuodelta 1998. Se uudelleenjulkaistiin omakustanne-EP:nä vuonna 2001. Demon avulla Moonsorrow sai solmittua levytyssopimuksen Plasmatica Recordsin kanssa . Demon teon aikana Ville Sorvalilla ei omien sanojensa mukaan ollut minkäänlaista laulutekniikkaa, minkä seurauksena hän menetti nauhoituksissa äänensä "käytännössä päiväksi".Tämän ikuisen talven musiikki on huomattavasti erilaista kuin Moonsorrow’n myöhemmillä julkaisuilla. Demolla yhtyeen tyyli muistuttaa folk metallin sijaan lähinnä black metallia. Vuoden 2001 uudelleenjulkaisu miksattiin uudelleen ja se sisälsi lisättyjä kuoro-osuuksia . Alkuperäistä demoa tehtäessä yhtyeessä ei myöskään ollut rumpalia, vaan rummut oli tehty rumpukoneella.


title: Matti Repo

text: Matti Tauno Antero Repo (s. 7. maaliskuuta 1959 Mikkeli) on Tampereen hiippakunnan seitsemäs piispa 1. kesäkuuta 2008 alkaen. Hänet valittiin virkaansa 26. maaliskuuta 2008. Koulutukseltaan Repo on teologian tohtori. Viimeksi ennen piispaksi tuloaan hän työskenteli Kirkkohallituksen ulkoasiain osaston teologisten asiain sihteerinä vuodesta 2002 lähtien.


title: Matti Repo

text:
Repo vihittiin papiksi vuonna 1985, ja hän toimi Tampereen Messukylän seurakunnan pastorina vuosina 1985–2002. Hän valmistui teologian lisensiaatiksi 1992, ja hänen tohtorinväitöksensä "Uskon lahja vai rakkauden päämäärä? Johann Arndtin käsitys vanhurskauttamisesta ja uniosta" tarkastettiin Helsingin yliopistossa vuonna 1997.
Repo on avioliitossa ja hänellä on neljä lasta.


title: Rajamaan mysteeri

text: Rajamaan mysteeri on Minna Svennevig Ulfsteinin kirjoittama nuortenkirja, joka julkaistiin vuonna 2005.


title: Airbourne

text: Airbourne on vuonna 2003 perustettu australialainen hard rock -yhtye. Yhtye julkaisi ensimmäisen EP:nsä "Ready to Rock" vuonna 2004 ja ensimmäinen kokopitkä albumi "Runnin’ Wild" ilmestyi kesäkuussa 2007.


title: Airbourne

text: Kahdeksan kappaletta sisältävä "Ready to Rock" -EP julkaistiin vuonna 2004. Vuonna 2005, bändi muutti Melbourneen. Myöhemmin samana vuonna, he allekirjoittivat viiden albumin sopimuksen Capitol Recordsin kanssa, ja siitä asti he ovat esiintyneet joillakin kesäfestivaaleilla. Yhtyeen ensimmäinen albumi, "Runnin’ Wild", julkaistiin Australiassa 23. kesäkuuta 2007. Heiltä on tähän asti ilmestynyt kolme singleä albumilta, ”Runnin’ Wild”, ”Too Much, Too Young, Too Fast” ja ”Diamond In The Rough”. Helmikuussa Capitol Records sanoi irti bändin levysopimuksen, mutta albumi julkaistiin siitä huolimatta Australiassa EMI:n kautta. Bändillä on nyt uusi sopimus Roadrunner Recordsin kanssa.


title: Airbourne

text: Airbournen musiikkia on käytetty laajasti videopeleissä, muiden muassa "Burnout Paradisessa", , "NHL 09:ssä", "NHL 11:ssä" ja "NHL 14:ssä".


title: Paperisudet

text: Paperisudet on Maria Aution 2005 julkaistu romaani. Teos on vakava, mutta lohdullinen tarina Sallan ja Aletan viimeisestä vuodesta peruskoulussa.


title: Molnija (satelliitti)

text: Molnija (Молния, Salama) oli Neuvostoliiton tärkein ja on eräs Venäjän käyttämä tietoliikennesatelliitti. Sen mukaan annettiin suuren inklinaation hyvin elliptisille satelliitin kiertoradoille nimeksi molnija-kiertorata. Satelliitteja on ollut käytössä yli sata kappaletta yli 30 vuoden aikana.


title: Molnija (satelliitti)

text: Molnija-satelliittijärjestelmän kehitystyö aloitettiin vuonna 1960. Ensimmäinen tavoite oli muodostaa satelliittijärjestelmä (Molnija-Orbita) Neuvostoliiton asevoimien viestintätarpeisiin. Satelliitit päätettiin sijoittaa hyvin elliptisille kiertoradoille, joiden apogeum on eteläisellä pallonpuoliskolla. Näiltä radoilta ne palvelisivat Neuvostoliittoa paremmin kuin perinteiset geostationaariset satelliitit, joiden radiosignaali pohjoisille leveysasteille on heikko. Kolmen tällaisen tietoliikennesatelliitin satelliitin, joista kukin on noin 11 tuntia 12 tunnin kiertoajasta Neuvostoliiton päällä, avulla saatiin jatkuvasti katettua koko Neuvostoliitto.


title: Molnija (satelliitti)

text: Ensimmäiset satelliitit valmistuivat vuonna 1963. Ensimmäiset laukaisut tammikuussa ja kesäkuussa vuonna 1964 epäonnistuivat. Ensimmäinen satelliitti saatiin lopulta radalleen lokakuussa 1965.


title: Molnija (satelliitti)

text: Toisen sukupolven Molnija-satelliittien laukaisut aloitettiin vuonna 1969. Tämän jälkeen Molnija-satelliitteja on laukaistu Maata kiertäville radoille hieman yli sata. Niiden käyttötarkoitus laajeni 1970-luvulla: Molnija-satelliitteja käytettiin myös televisio- ja tietoliikennepalveluiden välittämiseen.


title: Molnija (satelliitti)

text: Ensimmäisen sukupolven Molnija-satelliitteja on laukaistu 1960-luvun alkupuolelta lähtien aina vuoteen 1975 saakka. Ensimmäinen onnistunut laukaisu tehtiin 22. elokuuta 1964, jolloin Maata kiertävälle radalle pääsi Kosmos 41 -satelliitti. Tämän satelliitin tietoliikenneantennien avautuminen ei onnistunut täydellisesti ja niinpä se jäikin vain osittaiseen testikäyttöön. Sarjan ensimmäinen toimiva satelliitti oli Molnija 1-1, joka laukaistiin avaruuteen 23. huhtikuuta 1965.


title: Molnija (satelliitti)

text: Uuden sukupolven Molnija-satelliittien kehitystyö käynnistyi 1960-luvun lopulla. Niistä ensimmäinen eli Molnija 2-1 pääsi radalleen 24. marraskuuta 1971. Uusi satelliitti oli varustettu tehokkaammalla tietoliikenne- ja energiajärjestelmällä edeltäjiinsä nähden. Molnija 2 -sarjan satelliitteja laukaistiin avaruuteen aina vuoteen 1977 saakka.


title: Molnija (satelliitti)

text: Jälleen kehittyneemmän satelliittisukupolven kehitystyö aloitettiin vuonna 1972. Sarjan ensimmäinen satelliitti Molnija 3-1 laukaistiin avaruuteen 21. marraskuuta 1974. Laukaisuja jatkettiin aina vuoteen 2003 saakka.


title: Molnija (satelliitti)

text: Tyypillinen Molnija-satelliitti on halkaisijaltaan 1,6 m ja 3,4 m pituinen sylinterimäinen rakenne, jonka sivuilla on kuusi aurinkopaneelia tietoliikennelaitteistojen energiantuotantoa varten. Satelliitin massa on keskimäärin 1600 kg. Molnija 3 -sarjan satelliiteilla sylinterimäisen rungon halkaisija on 1,4 m ja pituus 4,4 m.


title: Molnija (satelliitti)

text: Molnija-satelliitin rata on hyvin elliptinen. Radan apogeum eli etäisin piste sijaitsee keskimäärin 40 000 km korkeudessa. Radan perigeum eli Maata lähinnä oleva piste sijaitsee puolestaan noin 400 km korkeudessa. Molnija-radan kaltevuus päiväntasaajaan nähden (inklinaatio) on noin 63,4 astetta. Tällaisella radalla satelliitin kiertoaika maapallon ympäri on noin 718 minuuttia ja yksi satelliitti pysyy pohjoisen pallonpuoliskon horisontin yläpuolella noin 11 tuntia 12 tunnin kiertoajasta.


title: Face Dances

text: Face Dances on brittiläisen rockyhtye The Whon maaliskuussa 1981 julkaistu studioalbumi.


title: Face Dances

text: Vuonna 1978 menehtyneen alkuperäisen rumpalin Keith Moonin korvasi Kenney Jones, joka oli aikaisemmin soittanut muun muassa tunnetussa Small Faces -yhtyeessä.


title: Face Dances

text: Singlenä julkaistu avausraita ”You Better You Bet” oli suuri hitti Britanniassa nousten listan sijalle 9. Yhtye myös kutsuttiin esittämään kappale Top of the Pops -musiikkiohjelmaan. Itse albumi nousi Britanniassa listan sijalle 2. ja Yhdysvalloissa sijalle 4.


title: Face Dances

text: Albumin kansi sisältää maalauksia useilta eri taiteilijoilta, muun muassa Peter Blakelta, joka tunnetaan erityisesti The Beatlesin vuoden 1967 "Sgt. Pepper’s Lonely Hearts Club Band" -albumin kannen suunnittelijana.


title: Face Dances

text:
"Face Dances" sai runsaasti kielteisiä arvosteluita, eikä sitä yleensä lueta The Whon klassikkoalbumeiden joukkoon. Levyllä on silti ihailijansakin: esimerkiksi "The Boston Globe" -lehden kriitikon mielestä albumi oli The Whon paras sitten vuoden 1973 "Quadrophenia"-albumin. Myös yhtyeen solisti Roger Daltrey kertoi haastattelussa vuonna 1994 pitävänsä albumista.A-puoli
B-puoli


title: Petteri Hakkarainen

text: Petteri Hakkarainen (s. 1967 Helsinki) on suomalainen kirjailija ja tietotekniikan kouluttaja. Hakkarainen on koulutukseltaan tradenomi.


title: Petteri Hakkarainen

text: Hän on kirjoittanut nykykielisen humoristisen romaanin Kalevalasta nimeltään "Väinämöinen, vanhana syntynyt" (Johnny Kniga, 2004).


title: Petteri Hakkarainen

text: Hakkaraisen toinen romaani on "Psykiatri Käävän vaimoharhat" (Reuna, 2014).


title: Arghul

text: Arghul (toisilta nimiltään argul, arghoul, arghool, argol tai yargol) on kansanomainen arabialainen kaksoisklarinetti. Historialtaan soitin on hyvin vanha, sen historia ulottuu ainakin antiikin aikaan. Pitt Rivers Museossa Oxfordissa on näytteillä Egyptiläinen kaksoisklarinetti, joka on ajoitettu vuoteen 800 eaa. Soitinta käytetään Egyptissä yhä nykyäänkin.


title: Arghul

text: Arghulissa on kaksi soivaa ruokoputkea. Soiva osa on putkeen veistetty värisevä kieleke jota pidetään kokonaan suussa puhallettaessa.


title: Arghul

text: Toinen kaksoisklarinetin pilleistä soittaa jatkuvaa taustaääntä, bordunaa, ja toisella pillillä soitetaan melodiaa. Sointi muistuttaa hiukan klarinettia ollen silti hieman räikeämpi ja kansanomaisempi.


title: Arghul

text: Arghulissa on reiät sormille vain toisessa putkessa. Bordunan äänenkorkeutta pystyy muuttamaan säätämällä putken pituutta. Samantapaisessa egyptiläisessä mijwiz-klarinetissa (myös nimeltään midjweh) on molemmissa pilleissä reikiä, joilla voi soittaa joko melodiaa tai bordunaa.


title: Arghul

text: Arghulilla säestetään Egyptissä ja muissa arabimaissa myös napatanssia perinteisen kansanmusiikin lisäksi. Soitettaessa käytetään usein kiertohengitystekniikkaa, jolla saadaan aikaiseksi katkeamatonta ääntä.


title: Arghul

text: Egyptiläisiä arghuleita on kolmea eri kokoa: pienin on nimeltään arghul alasghar, keskikokoista kutsutaan arghul alsoghayriksi ja suurin malli on nimeltään arghul alkebir.


title: Arghul

text: Myös Turkissa käytetään kaksoisklarinettia, jota yleensä kutsutaan nimellä argul tai çifte. Soittimen muita nimiä Turkissa ovat: argun, kargın, zambır, demil çifte ja demsiz çifte.


title: Arghul

text: Sardiniassa soitetaan kolmoisklarinettia nimeltään launeddas ja samantapaisia soittimia löytyy muualtakin Välimeren ja Lähi-idän alueelta nimillä argul, duzele, mizmar, zumare, zummarah, zammara ja zamr. Soitinta on tavattu jopa Kiinasta asti.


title: Arghul

text: Iranissa samantapainen soitin on nimeltään dozaleh (dozale), jonka ääni muistuttaa säkkipillin ääntä. Sitä kutsutaan myös nimellä zanbooreh.


title: Arghul

text: Myös Karjalassa esiintyy hieman samantapainen kansanomainen klarinetti, liru, jossa on tosin vain yksi ruoko ääntä antamassa.


title: Tukulorivaltakunta

text: Tukulorivaltakunnan perusti tukulorien johtaja El Hadj Umar Tall 1800-luvulla nykyisen Malin alueelle. Valtakunta tuhoutui Ranskan valloitettua sen alueet 1800-luvun loppuun mennessä.


title: Tukulorivaltakunta

text: Tall halusi luoda valtion, joka noudattaisi hänen määrittelemiänsä tiukkoja moraalisääntöjä. Sotilaallisten ja uskonnollisten tavoitteiden saavuttamiseksi hän perusti eliittiarmeijan, joka eurooppalaisten aseiden avulla valloitti pyhän sodan jihadin nimessä suuria alueita ympäröivistä valtakunnista. Valloitettuja alueita ei kuitenkaan saatu rauhoitettua, vaan niiden väestö hyökkäsi useita kertoja tukulorivaltakuntaa vastaan. Yhdessä kansannousussa vuonna 1864 maan johtaja ja perustaja Tall sai surmansa. Valtaan nousi hänen poikansa Ahmadu Seku Tall, joka rauhoittaakseen sisäpoliittista tilannetta vähensi armeijan valtaa ja kokoa ja yritti pitää valtakuntaa koossa liittolaistensa avulla. Politiikka epäonnistui, eikä Tukulor saanut uusia liittolaisia, ja ranskalaiset taivuttelivat ja valloittivat entisiä liittolaisia puolelleen. Valtakunta tuhoutui Ranskan vallattua loputkin alueet siirtomaakseen.


title: Barbara Hambly

text: Barbara Hambly (s. 1951 San Diego, Kalifornia) on yhdysvaltalainen kirjailija. Hambly kasvoi Montclairissa eteläisessä Kaliforniassa. Hän opiskeli historiaa Riversiden yliopistossa Kaliforniassa valmistuen 1975. Hän toimi käsikirjoittajana kirjoittaen muun muassa yhden He-Manin jakson. Del Rey -kustantamo julkaisi hänen ensimmäisen kirjansa 1982.


title: Barbara Hambly

text: Vuosina 1994–1996 Barbara Hambly toimi Science Fiction Writers of America -yhdistyksen puheenjohtajana. Hän on voittanut Locus-palkinnon vuonna 1989 teoksesta "Those Who Hunt The Night" ja ollut useasti ehdokkaana Nebula-palkinnon saajaksi sekä useiden conien kunniavieraana.


title: Ebonyi

text:
Ebonyi on yksi Nigerian 36 osavaltiosta. Se sijaitsee maan eteläosassa. Ebonyin pinta-ala on 5 530 neliökilometriä. Vuonna 2006 Ebonyissa oli 2 173 500 asukasta. Suurin etninen ryhmä ovat igbot.
Ebonyin pääkaupunki on Abakaliki.


title: Ebonyi

text: Ebonyi on maanviljelysaluetta, jonka tärkeimpiä tuotteita ovat riisi, jamssi, perunat, maissi, pavut ja kassava. Alueella on mineraalivaroja, mutta ei vielä merkittävää kaivostoimintaa. Siellä on runsaasti suolaa Uburun suolajärvillä ja niiden lähiseudulla.


title: Tasmanian tuholainen (piirroshahmo)

text: Tasmanian tuholainen (, usein myös "Taz" tai joissakin suomennoksissa "Tasmanian paholainen", muutaman kerran myös "Tassu" tai "Tassi") on kuvitteellinen Warner Bros. -yhtiön animaatiohahmo, joka esiintyi ensimmäisen kerran piirretyssä "Devil May Hare" 19. kesäkuuta 1954. Tasmanian tuholainen esiintyi alun perin vain viidessä lyhyessä animaatiossa vuosina 1954–1963, mutta 1980-luvun lopulla hahmo herätettiin uudelleen henkiin. Se esiintyi muun muassa Tiny Toons -animaatiosarjassa ja sai kokonaan oman piirretyn, Taz-Manian. Hahmon suomenkielisenä äänenä toimii Rauno Ahonen.


title: Tasmanian tuholainen (piirroshahmo)

text: Tasmanian tuholainen perustuu oikeaan, nykyään vain Tasmaniassa elävään pussiahmaan (). Suurin ero piirroshahmon ja oikean eläimen välillä on kuitenkin sen hurja käytös ja ahnas ruokahalu. Tazilla on lähes loputon ruokahalu, ja se saattaa yrittää syödä kaikkea syötäväksi kelpaamatontakin. Yleensä Tazista kertovat piirretyt perustuvatkin sen käytökseen ja tekoihin kun se etsii lisää syötävää keinolla millä hyvänsä.


title: Padovan kasvitieteellinen puutarha

text: Padovan kasvitieteellinen puutarha () on maailman vanhin edelleen alkuperäisellä paikallaan sijaitseva kasvitieteellinen puutarha. Padovassa Italiassa sijaitseva Padovan yliopistoa palveleva puutarha perustettiin vuonna 1545 edistämään lääketieteen ja kasvitieteen tutkimusta, ja siellä viljeltiin alkujaan etenkin erilaisia lääkeyrttejä. Se on kasvitieteellisten puutarhojen edelläkävijä ja valittu Unescon maailmanperintöluetteloon.


title: Padovan kasvitieteellinen puutarha

text: Puutarhan pinta-ala on noin 2,2 hehtaaria, ja siellä kasvaa noin 6 000 kasvilajia. Alkuperäinen pohjaratkaisu on säilynyt entisellään, mutta puutarhaa on laajennettu perustamalla alkuperäisen alueen ympärille arboretum. Kasvit on yksittäisten penkkien lisäksi järjestetty erilaisiin kokoelmiin ja elinympäristöihin. Puutarhaan kuuluu lisäksi museo ja kirjasto. Puutarhan tehtäviin kuuluu kasvitieteellisen tutkimuksen lisäksi erityisesti Koillis-Italian kasvien suojelu, jota varten sen yhteydessä on myös siemenpankki.


title: Padovan kasvitieteellinen puutarha

text: Padovan yliopisto on perustettu vuonna 1222, ja sieltä on valmistunut monia tunnettuja luonnontieteilijöitä, kuten Albert Suuri. 1500-luvulla yliopistoissa kiinnostuttiin lääketieteellisestä kasvien tutkimuksesta, ja moniin yliopistoihin perustettiin alan oppituoleja. Ensimmäinen vakituinen kasvitieteen oppituoli perustettiin Padovaan, jossa sitä olivat vaatineet yliopiston opiskelijat sillä perusteella, että se hyödyttäisi lääketiedettä. He esittivät ajatuksensa Venetsian tasavallan Padovan kuvernööreille, jotka veivät asian eteenpäin tasavallan senaattiin. Kasvitieteen oppituoli perustettiin syksyllä 1533, ja sen ensimmäiseksi professoriksi valittiin Francesco Bonafede, vaikka opiskelijat olivat vaatineet tehtävään huomattavasti kokeneempaa Ferraran yliopiston Giovanni Manardoa.


title: Padovan kasvitieteellinen puutarha

text: Professori Bonafede alkoi pian vaatia yhdessä lääketieteen professorien kanssa, että Venetsian tasavalta perustaisi kasvitieteellisen puutarhan. Bonafede opetti Padovassa lääketiedettä ja siihen liittyviä asioita eläimistä, mineraaleista ja kasveista. Lääketieteellisiä kasveja oli hankala saada, mikä vaikeutti opetusta. Bonafede alkoikin melkein heti viran saatuaan kampanjoida puutarhan perustamisen puolesta, jotta yliopistossa voitaisiin kasvattaa tärkeitä kasveja. Myös opiskelijat vetosivat Venetsian hallintoon marraskuussa 1543 ja viittasivat monien aiempien luonnontieteilijöiden saavutuksiin. Opiskelijoiden mukaan kasvitieteellisen puutarhan hyödyt olisivat suuret. Lisäksi he vaativat, ettei Padovan yliopisto saisi jäädä kilpailijoidensa jalkoihin.


title: Padovan kasvitieteellinen puutarha

text: Vetoomukset tehosivat, ja kasvitieteellinen puutarha perustettiin 29. kesäkuuta 1545 Venetsian tasavallan määräyksellä. Rakennustyöt alkoivat heti luvan myöntämisen jälkeen benediktiiniläismunkkien omistamalla tontilla, jolla he olivat todennäköisesti jo kasvattaneet lääkeyrttejä. Puutarhan perustaminen annettiin Daniele Barbaron tehtäväksi. Andrea Moroni, joka oli ollut jo aiemmin mukana yliopistorakennuksen rakennustöissä, johti myös puutarhan rakentamista. Tontti oli epäsäännöllisen muotoinen, ja siksi alueen jakaminen neliön- tai suorakaiteen muotoisiin osiin olisi jättänyt runsaasti hukkatilaa. Barbaro rajasikin varsinaisen puutarha-alueen ympyränmuotoisella muurilla. Lisäksi alueen ympärille kaivettiin vallihauta vedensaannin mahdollistamiseksi ja tunkeilijoiden estämiseksi. Myöhemmin puutarhan muuria jouduttiin kuitenkin korottamaan, sillä erään yöllisen varkaussarjan yhteydessä koko puutarha tyhjeni arvokkaista lääkekasveista. Lisäksi muuriin kiinnitettiin säännöt, joiden rikkomisesta uhattiin sakoilla, vankeudella ja jopa karkotuksella. Barbaron tavoitteena oli luoda pieni paratiisimainen puutarha, jota ympäröivä kanava esittäisi merta. Puutarhan hän jakoi neljään yhtä suureen lohkoon kahdella polulla, jotka ristesivät puutarhan keskellä. Lohkoihin sijoitetut kasvipenkit muotoiltiin geometrisiksi kuvioiksi.


title: Padovan kasvitieteellinen puutarha

text: Rakentaminen kävi nopeasti, ja kesällä 1546 puutarha sai ylistystä siellä vierailleilta oppineilta. Puutarhan kustannukset ja sen prefektin palkka katettiin yliopiston ylläpitoon tarkoitetusta verosta. Aluksi suurin ongelma oli veden saanti, mutta se ratkaistiin kanavalla ja vesipyörällä, joiden ansiosta puutarhaan saatiin vettä yhdestä Padovaa halkovasta kanavasta.


title: Padovan kasvitieteellinen puutarha

text: Prefektin tehtävänä oli huolehtia puutarhasta. Ensimmäiseksi prefektiksi valittiin Luigi Squalerno, joka oli ensimmäisiä Bolognan yliopistosta Luca Ghinin opetuksesta valmistuneita luonnontieteilijöitä. Hän oli oppinut Ghiniltä paljon kasvitieteestä ja kasveista sekä niiden luonnollisissa elinympäristöissä että pienissä puutarhoissa. Squalerno nimitettiin tehtävään vuonna 1546, ja hän toimi prefektinä vuoteen 1561.


title: Padovan kasvitieteellinen puutarha

text: Opetus tapahtui edelleen yliopistossa professoreiden johdolla. Kun professorin paikka vapautui 1567, prefekti Melchior Giulandino otti tehtäväkseen myös kasveista opettamisen. Hän opetti puutarhassa, ja lisäksi hän toivotti myös ulkopuoliset tervetulleiksi puutarhaan. Hän opetti kaikille halukkaille kasvitiedettä joka päivä kolmen viimeisen valoisan tunnin aikana evankelista Markuksen juhlapäivästä (24. huhtikuuta) heinäkuulle. Todennäköisesti Giulandinon ansiosta kasvitieteessä alettiin kiinnostua enemmän kasvien tutkimisesta, ei vain niiden lääketieteellisestä hyödystä.


title: Padovan kasvitieteellinen puutarha

text: Puutarhassa alettiin käyttää opetuksessa myös Quintilianuksen kehittämää muistitekniikkaa, niin sanottua paikkamenetelmää. Opiskelijat opettelivat jokaisen kasvipenkin muodon, tunnusnumeron ja sijainnin jokaisen neljänneksen sisällä. Lisäksi he opiskelivat jokaisen kasvin ulkonäön ja nimen. Lopulta he pystyivät yhdistämään tiedot ja muistamaan yksittäiset kasvit sijainnin perusteella.


title: Padovan kasvitieteellinen puutarha

text: Ensimmäinen Padovan kasvitieteellisen puutarhan kasvien luettelo ilmestyi 1581. Sen julkaisi Girolamo Porro, ja se oli ensimmäinen painettu Euroopan kasvien luettelo. Sen mukaan puutarhassa oli vuonna 1581 jo 1 168 kasvia.


title: Padovan kasvitieteellinen puutarha

text: Puutarha on pysynyt pitkälti alkuperäisessä asussaan, mutta sitä on kuitenkin laajennettu jonkin verran. Puutarhaa ympäröivään muuriin tehtiin vuonna 1704 neljä suurta valurautaista porttia. Samoihin aikoihin puutarhan neljä lohkoa, jotka olivat aluksi olleet 70 cm polkuja korkeammalla, laskettiin polkujen tasolle. Lisäksi kukkapenkkien muotoja muutettiin, ja jokaiseen lohkoon sekä polkujen risteyskohtaan rakennettiin suihkulähde. Muurin päälle rakennettiin 1700-luvun ensimmäisellä puoliskolla balustradi. Myöhemmin samalla vuosisadalla puutarha laajeni muurien ulkopuolelle, ja kahden sisäänkäynnin eteen rakennettiin suihkulähde.


title: Padovan kasvitieteellinen puutarha

text: Vanhat liikuteltavat kasvihuoneet, joiden tarkoituksena oli suojella herkkiä kasveja talvella, korvattiin 1700-luvun lopulla ja 1800-luvun alussa kivestä rakennetuilla kasvihuoneilla. Samoihin aikoihin puiston yhteyteen luotiin arboretum. Puutarha eli kukoistuskauttaan 1800-luvulla, sillä arboretumin lisäksi sinne nousi englantilaistyylinen puutarha ja lajimäärä oli runsaimmillaan: lajistoon kuului peräti 8 800 kasvia.


title: Padovan kasvitieteellinen puutarha

text: Padovan historiallisen keskustan hallitsematon rakentaminen ja kaupungin kasvaminen ovat vaikeuttaneet puutarhan ylläpitämistä sen arvon mukaisesti. Puutarhan kulttuurihistoriallinen arvo nousi kuitenkin 1900-luvun lopulla. Vuonna 1997 Padovan kasvitieteellinen puutarha valittiin Unescon maailmanperintöluetteloon, ja seuraavana vuonna se lisättiin World Monuments Fundin vaarantuneiden kulttuurikohteiden listalle. Puutarhaa uhkasi aivan sen lähelle rakennetun kerrostalon suuri maanalainen autotalli. Rakennustyöt vaikuttivat pohjaveden korkeuteen, ja erityisesti kasvit, joiden juuret olivat lähellä maanpintaa, näyttivät kärsivän. Puutarhaan asennettiin tämän jälkeen kastelujärjestelmä, joka muutamassa mittauspisteessä valvoo maaperän kosteutta ja pohjaveden korkeutta. Se pystyy vastaamaan mittausarvojen muutoksiin säätämällä vedenvirtausta. Lisäksi vuosisadan lopulla puutarhassa tehtiin tarkkoja arkkitehtonisia ja kasvitieteellisiä mittauksia. Kaikkien kasvien tiedot on luetteloitu ja valokuvattu tietokonepohjaiseen tietokantaan.


title: Padovan kasvitieteellinen puutarha

text: Puutarhan pinta-ala on nykyään 21 960 neliömetriä. Siellä kasvaa noin 6 000 kasvilajia, ja tarkoituksena on esitellä merkittävä osa kasvikuntaa. Jokainen kasvi on merkitty pienellä kyltillä, jossa lukee kasvin tieteellinen nimi, nimen antajan nimikirjaimet, heimo, kotipaikka ja istutusvuosi.


title: Padovan kasvitieteellinen puutarha

text: Puutarhaan tullaan sisään portista, joka johtaa alueen luoteisosaan. Portilta vie polku alkuperäisen ympyränmuotoisen osan länsiportille. Sen keskellä on edelleen neljä neliönmuotoista lohkoa, jotka on nimetty niissä kasvavan vanhan kasviyksilön mukaan. Luoteislohko on nimeltään Tamarix-neljännes sen keskellä kasvavan tamariskeihin kuuluvan "Tamarix gallican" mukaan. Muut lohkot ovat Ginkgo-neljännes siinä kasvavan 250 vuotta vanhan neidonhiuspuun ("Ginkgo biloba") mukaan, Albizia-neljännes silkkialbitsian mukaan ja Magnolia-neljännes vanhan kuningasmagnolian mukaan.


title: Padovan kasvitieteellinen puutarha

text:
Puutarhan keskellä, polkujen risteyskohdassa, on lampi, jossa kasvaa lumpeita. Kaikki puutarhan lammet ja suihkulähteet saavat vetensä syvältä arteesisesta akviferista. Lohkojen ympärille muurin reunoille on sijoitettu puutarhan kokoelmia ja osa elinympäristöistä. Ympyränmuotoisen muurin eteläportin edessä on suihkulähde ja kuuluisan kreikkalaisen tieteilijän Theofrastoksen patsas. Itäportin edessä olevaa suihkulähdettä koristaa marmoriveistoskokoelma, joka esittää Salomoa ja neljää vuodenaikaa.
Alkuperäisen puutarhan länsi- ja eteläpuolella levittäytyy arboretum, jota halkovat useat polut. Arboretumin itäreunalla kohoaa keinotekoinen mäki, joka tunnetaan nimellä Belvedere. Puutarha-alueen koilliskulmassa on kasvihuoneet, ja niiden länsipuolella, alkuperäisen puutarhan pohjoisportin edessä, on puutarhan päärakennus. Päärakennuksen julkisivua koristavat Carl von Linnén, Joseph Pitton de Tournefortin, Bernard de Jussieun, Marcello Malpighin ja Francesco Bonafeden marmoriset rintakuvat. Rakennus on puutarhaa vanhempi, ja se on peräisin 1100–1200-luvuilta. Se oli aikoinaan puutarhanhoitajan eli prefektin asunto. Nykyään sen pohjakerroksessa on esillä vaihtuvia näyttelyitä. Ensimmäisessä kerroksessa on puutarhan kirjasto, arkisto ja kasvio. Ylimmässä kerroksessa on toimistoja ja siemenpankin tiloja.


title: Padovan kasvitieteellinen puutarha

text: Puutarhassa on viisi kokoelmaa, jotka on eritelty kasvien ominaisuuksien mukaan. Ne ovat lihansyöjäkasvien, lääketieteellisten ja myrkyllisten kasvien, Colli Euganein alueen kasvien, harvinaisten kasvien ja Italiaan tuotujen eksoottisten kasvien kokoelma.


title: Padovan kasvitieteellinen puutarha

text: Lihansyöjäkasvien kokoelma on pohjoisen sisäänkäynnin luona 1800-luvulla rakennetuissa kasvihuoneissa. Kokoelmassa on sekä aktiivisesti että passiivisesti hyönteisiä pyydystäviä kasveja. Aktiivisista kasveista esillä on muun muassa kärpäsloukku, passiivisista erilaisia kihokkeja, kannukasveja ja "Sarracenia"-suvun kasveja.


title: Padovan kasvitieteellinen puutarha

text: Lääketieteellinen kokoelma jatkaa puutarhan alkuperäistä käyttötarkoitusta. Siellä kasvaa nykyään sekä lääketieteellisessä käytössä olevia kasveja että historiallisesti merkittäviä kasveja, joita on käytetty aiemmin lääketieteellisiin tarkoituksiin. Kokoelmaa myös täydennetään jatkuvasti, kun löydetään uusia kasveja, joista on lääketieteellistä hyötyä. Kokoelmassa on muun muassa useita lajeja jamssien suvusta. Kasvit on sijoitettu ryhmiin niiden mikroilmastollisten tarpeiden mukaan, ja tietotauluissa kerrotaan kasvien nimien lisäksi lääketieteellinen käyttö. Lisäksi magnoliaosaston vieressä on myrkkykasveja, joissa on osittain samoja lajeja kuin lääketieteellisissäkin kasveissa.


title: Padovan kasvitieteellinen puutarha

text: Colli Euganein alueen ja harvinaisten kasvien kokoelmat ovat vierekkäin eteläportin ja vesikasvien altaan välissä muurin reunamilla. Colli Euganei on Veneton alueella sijaitseva kukkula-alue, johon on monimutkaisen geomorfologisen historian myötä muodostunut omalaatuinen kasvisto. Kokoelma pyrkii antamaan hyvän kuvan alueen ympäristöstä. Altaan länsipuolella olevaan harvinaisten kasvien kokoelmaan kuuluu monia Veneton alueen uhanalaisia kasveja, joista tunnetuin on ainoa alueen mukaan nimetty laji, ruutakasveihin kuuluva "Ruta patavina".


title: Padovan kasvitieteellinen puutarha

text: Italiaan on tuotu useita ulkomaisia kasveja Padovan kasvitieteellisen puutarhan kautta, ja niitä esitellään 1800-luvun kasvihuoneiden edustan polkujen reunoilla. Kasvien joukossa on muun muassa tuttuja koristekasveja, kuten pihasyreeni, imukärhivilliviini, lännentulppaanipuu ja särkynytsydän, ja syötäviä kasveja, kuten auringonkukka, seesami ja peruna. Lisäksi kokoelmassa on kasveja, jotka ovat levinneet Italiaan itsestään.


title: Padovan kasvitieteellinen puutarha

text:
Kokoelmien lisäksi puutarhaan on luotu viisi luonnollista elinympäristöä: Välimeren macchia, alppiympäristö, makean veden ympäristö, mehikasvien ympäristö ja trooppinen ympäristö.
Macchia on Välimeren alueen kuivien ja kuumien rannikoiden yleisin kasvillisuustyyppi, ja sitä edustava alue on rakennettu puutarhan sisäänkäynnin lähelle, muurin ulkopuolelle. Puutarhan macchiaa suojaa kylmiltä tuulilta museorakennuksen seinä. Alueella kasvaa macchian kaikkia tärkeimpiä puita ja pensaita, kuten öljypuu, mastiksipistaasi ja kääpiöpalmu. Trooppisten kasvihuoneiden edessä on kivikko, jossa kasvaa alppikasveja, muun muassa rikkoja ja alppitähtiä. Kivikon viereen on lisäksi rakennettu pieni arktisen alueen turvesuo, jossa kasvaa muun muassa pyöreälehtikihokki, siniyökönlehti, suovilloja ja raate.


title: Padovan kasvitieteellinen puutarha

text: Puutarhassa on useita altaita, joissa kasvaa vesikasveja. Suurimmat kasvit ovat pohjoisportin viereisessä altaassa, jonka kasvien kesäkukinta on puutarhan suurimpia vetonauloja. Puutarhan omalaatuisin vesikasvi on vesilinssi, joka on maailman pienin siemenkasvi. Mehikasvit ovat tottuneet hyvin kuivaan ympäristöön, ja vaikka ne kuuluvat moniin eri ryhmiin, kaikille on kehittynyt samankaltaisia tapoja selviytyä kuivuudesta. Mehikasveja on sijoiteltu eri puolille puutarhaa, ja lisäksi muurin ulkopuolelle niin sanotun prefektintalon eteen rakennetaan kesäisin erityinen aavikkoa jäljittelevä ympäristö.


title: Padovan kasvitieteellinen puutarha

text: Pieneen trooppisen kasvihuoneeseen, joka tunnetaan myös orkideakasvihuoneena, on sijoitettu paljon trooppisen metsän kasveja, kuten päällyskasveja. Niistä kasvihuoneessa kasvaa muun muassa vanilja ja tillandsioita, ja lisäksi kasvihuoneessa on useita saniaisia, joista monet kasvavat puumaisiksi.


title: Padovan kasvitieteellinen puutarha

text:
Puutarhassa on vanhoja ja historiallisia puita. Vuoteen 1984 asti puiston vanhin puu oli siveydenpuu, joka oli kasvanut siellä ainakin vuodesta 1550. Nykyään vanhin puu on kääpiöpalmu, jota kutsutaan ”Goethe-palmuksi”, sillä Johann Wolfgang von Goethe tutki sitä vuonna 1786 ennen kuin julkaisi teoksensa "Kasvin muodonmuutos". Palmu kasvaa kahdeksankulmaisessa lasirakennuksessa pohjoisportin lähellä lääketieteellisten kasvien osastossa. Muita vanhoja puita ovat neidonhiuspuu vuodelta 1750 ja kuningasmagnolia, joka todennäköisesti istutettiin 1786 ja jota pidetään Italian vanhimpana kuningasmagnoliana. Historiallisia puita kasvaa lisäksi arboretumissa muurien ulkopuolella.
Arboretumissa on tekomäki, joka muistuttaa mutkittelevine polkuineen englantilaista maisemapuutarhaa. Siellä kasvaa muun muassa suurikokoinen, ontto idänplataani sekä lähellä alueelle johtavaa siltaa kiinanpunapuu. Laji tunnettiin aiemmin vain fossiileista mutta vuonna 1941 niitä löydettiin Kiinasta. Sittemmin niiden siemeniä on levitetty ympäri maailmaa, ja Padovan puu on kasvanut paikallaan vuodesta 1961. Lisäksi arboretumissa on kaksi runkoa opetusta varten. Vuonna 1991 150-vuotiaana sienitautiin kuolleen lehtojalavan rungon läpileikkauksesta voi tutkia puun vuosirenkaita. Toinen runko on 2 650 vuotta vanhan tammen subfossiili.


title: Padovan kasvitieteellinen puutarha

text: Vuonna 2014 puutarhaa laajennettiin luonnon monimuotoisuutta (biodiversiteettiä) esittelevällä rakennuksella. Suoraan vanhaan puutarhaan liittyvä uudisrakennus on 110 metriä pitkä, 42 metriä leveä ja kostean trooppisen kasvihuoneen kohdalta 18 metriä korkea.


title: Padovan kasvitieteellinen puutarha

text: Rakennuksessa on pyritty pitämään ympäristövaikutukset mahdollisimman pieninä. Aurinkoenergiaa käytetään tuottamaan sähköä pumpuille, jotka kierrättävät vettä, ja rakennuksen automaattisille hallintajärjestelmille. Rakennuksessa on tekojärvenä toimiva 450 kuutiometrin suuruinen allas, johon sadevesi ohjataan.


title: Padovan kasvitieteellinen puutarha

text: Biodiversiteettipuutarha on lajiteltu kasvimaantieteellisesti. Sen pääkierros johdattaa kävijänsä erilaisten biomien halki tropiikista lauhkealle vyöhykkeelle ja kuiville alueille.


title: Padovan kasvitieteellinen puutarha

text: Uudisrakennuksen toinen kierros käsittelee ihmisten ja kasvien välistä suhdetta. Siellä on kasvien lisäksi esillä erilaisia opastauluja, videoita ja vuorovaikutteisia työpisteitä. Puutarhassa on esillä muun muassa afrikankahvi, matkustajainpuu, saagokruunukävykki, kaakaopuu ja mango.


title: Padovan kasvitieteellinen puutarha

text: Puutarhan yhteydessä on myös Padovan kasvitieteellinen museo, joka sai alkunsa vuonna 1835, kun puutarhan prefekti Giuseppe Antonio Bonato lahjoitti kuivattujen kasvien kokoelmansa kasvion perustamista varten. Kasvio on laajentunut vähitellen, ja nykyään siellä on melkein 500 000 näytettä pääasiassa Italiasta, muualta Euroopasta ja Aasiasta. Museossa on myös merkittäviä lahjoitettuja kokoelmia, joita eri kasvitieteilijät ovat keränneet. Roberto de Visianin vuonna 1871 lahjoittamassa kokoelmassa on melkein 2 500 kuivattua näytettä Dalmatiasta, ja puutarhan entisen prefektin Pier Andrea Saccardon sienitieteelliseen kokoelmaan kuuluu noin 70 000 näytettä.


title: Padovan kasvitieteellinen puutarha

text: Lisäksi puutarhassa on kirjasto, jossa on yli 50 000 historiallista käsikirjoitusta ja yli 1 500 muoto- ja valokuvaa kasvitieteilijöistä 1200-luvulta nykypäivään. Sekä museo että kirjasto ovat sisäänkäynnin vasemmalla puolella olevassa rakennuksessa, jossa on myös vaihtuvia näyttelyitä.


title: Padovan kasvitieteellinen puutarha

text: Padovan kasvitieteellinen puutarha on Italian valtion omistuksessa, ja se on annettu pysyvästi Padovan yliopiston käyttöön. Puutarhan perustamisesta lähtien siitä on vastannut yliopiston rehtorin nimittämä prefekti. Nykyinen prefekti on Carlo Andreoli. Padovan yliopistolla on 14 palkattua henkilöä, joiden vastuulla on puutarhan hoitaminen ja kasvihuoneiden infrastruktuuri. Padovan kunta tukee puutarhan hoitoa taloudellisesti. Prefektin tukena puutarhan johdossa on ollut 1970-luvulta lähtien tieteellis-tekninen komitea. Siihen kuuluu puutarhan kuraattori sekä yliopiston tiedekuntien, Unescon ja puutarhan henkilökunnan edustajia.


title: Padovan kasvitieteellinen puutarha

text: Padovan kasvitieteellinen puutarha on edelleen alkuperäisessä käytössään ja palvelee Padovan yliopiston opiskelijoita. Yliopisto-opiskelijoiden lisäksi siellä vierailee vuosittain yli 10 000 oppilasta peruskouluista ja toisen asteen oppilaitoksista. 1990-luvulla puutarhassa alettiin kiinnittää huomiota myös vammaisiin, sillä esimerkiksi kasveista kertoviin tauluihin on lisätty selityksiä myös pistekirjoituksella sokeita varten. Yleisölle puutarha on auki ympäri vuoden; huhti-toukokuussa joka päivä ja muuna aikana tiistaista sunnuntaihin.


title: Padovan kasvitieteellinen puutarha

text: Puutarha tekee myös yhteistyötä muiden puistojen kanssa ja vaikuttaa ympäristönsuojelussa. Sillä on siemenvaihtoa yli 900 puutarhan kanssa ympäri maailmaa, ja se osallistuu Koillis-Italian harvinaisten kasvien ex situ -suojeluun. Vuodesta 1992 puutarhaan on kuulunut myös siemenpankki, johon on talletettu harvinaisten kasvien siemeniä, ja vuodesta 2005 puutarha on ollut RIBeS:n eli Italian siemenpankkiverkoston jäsen. Padovan puutarhan siemenpankissa on kaksi osastoa. Toiseen osastoon on talletettu siemeniä paperikirjekuorissa ilmastoituun huoneeseen. Siemenet ovat lajeista, jotka eivät ole uhanalaisia, ja ne säilyvät elinvoimaisina noin 5–10 vuotta. Nämä siemenet luetellaan joka toinen vuosi ilmestyvässä "Index Seminum" -katalogissa. Kylmäosastolle on talletettu Veneton ja Friulin alueella kasvavien uhanalaisten tai vaarantuneiden kasvien siemeniä. Osaston lämpötila on –18 °C, ja siemenet säilyvät siellä yli kymmenen vuotta. Sinne on talletettu 83 lajin siemeniä.


title: Padovan kasvitieteellinen puutarha

text: Puutarha kuuluu myös Botanic Gardens Conservation International -järjestöön, jonka tarkoituksena on varmistaa uhanalaisten kasvien suojelu.


title: Padovan kasvitieteellinen puutarha

text: Padovan kasvitieteellinen puutarha on ollut perustamisestaan lähtien alkuperäisessä käytössään, ja se on maailman vanhin jatkuvassa käytössä ja alkuperäisellä paikalla oleva kasvitieteellinen puutarha. Vain Pisan ja Firenzen kasvitieteelliset puutarhat ovat iältään verrattavissa Padovan puutarhaan. Nämä kolme puutarhaa loivat perustan, ja ne saivat pian seuraajia sekä Italiassa että muualla maailmassa. Kasvitieteelliset puutarhat ovat vaikuttaneet ympäri maailmaa muun muassa kasvien ja tiedon vaihdossa, ja Padovan puutarha on edelläkävijänä vaikuttanut paljon kasvitieteellisten puutarhojen perustamiseen.


title: Victoria Hanley

text: Victoria Hanley on yhdysvaltalainen kirjailija. Hän on kasvanut eteläisessä Kaliforniassa ja asunut sen jälkeen Massachusettsissa, Uudessa Meksikossa, Wisconsinissa, Oregonissa ja Coloradossa. Häneltä on suomennettu samaan maailmaan sijoittuvat nuorten fantasiaromaanit "Bellandran kristalli" (2000) ja "Univieraiden kivi" (2002).


title: Martin Ahlström

text:
Martin Kasimir Ahlström (s. 25. syyskuuta 1946 Raisio) on turkulainen kuvataiteilija ja graafikko. Hän on Torsten ja Hilla Ahlströmin esikoislapsi. Turun piirustuskoulusta valmistunut taiteilija debytoi vuonna 1972.
Martin avioitui Saga Marianne Thomén kanssa vuonna 1968.
Esikoinen Jan Kasimir Syntyi vuonna 1973 ja Johanna Maria vuonna 1976.


title: Martin Ahlström

text: Ahlström on toiminut Turun piirustuskoulun lehtorina.


title: Martin Ahlström

text: Ahlströmin grafiikka on tarkkaa ja yksityiskohtaista. Tyypillinen teos 1970- luvulta sisälsi muutamia esineitä, joilla ei muodollisesti ollut yhteyttä toisiinsa. Sommitelman tarkka jäsentäminen antoi katsojalle vapauden tulkita näkemäänsä. Hänen 1980-luvun tuotannolleen tyypillistä oli valita rajattu kohde kaupunkimaisemasta, tai tehdä sarja muutoksen alla olleesta kohteesta. Yleisin aihe oli rakennus tai tarkasti rajattu maisema.


title: Martin Ahlström

text: Martin Ahlström siirtyi 1990-luvulla yhä abstraktimpaan tyyliin. Tyypillinen aihe oli edelleen työkalu tai koneen osa, jonka taiteilija muutti usein lähes tunnistamattomaan muotoon. Myös usealla värillä toteutetut työt kuuluivat hänen 1990-luvun tuotantoonsa.


title: Martin Ahlström

text:
Tuotteliaana taiteilijana tunnettu Ahlström tunnetaan parhaiten grafiikastaan ja veistoksistaan.
Hänelle annettiin Valtion taidepalkinto vuonna 1972.


title: Bauchi (osavaltio)

text:
Bauchi on Nigerian 36 osavaltiosta pinta-alaltaan viidenneksi, asukasluvultaan yhdenneksitoista suurin. Se sijaitsee maan pohjoisosassa. Bauchin pinta-ala on 45 837 neliökilometriä. Vuonna 2006 Bauchissa oli 4 676 465 asukasta.
Bauchin pääkaupunki on nimeltään myös Bauchi.


title: Bauchi (osavaltio)

text: Bauchin alueesta suurin osa on savannia. Keskiosasta pohjoiseen vallitsee Sahel-tyypinen savanni, jossa hiekkamalla kasvaa pensasryppäitä. Eteläosa on kukkuloita ja ylänköaluetta, ja se on kasvillisuudeltaan vehreämpää Sudanin savannia, joka viheriöi varsinkin jokilaaksojen kohdalta. Pohjoisosassa sataa 700 mm vuodessa, etelässä melkein kaksi kertaa näin paljon.


title: Bauchi (osavaltio)

text:
Bauchin osavaltio on pääosin maanviljelysaluetta, jonka tärkeimpiä tuotteita ovat hirssi, maissi, riisi, maapähkinät. Myös karjankasvatusta harjoitetaan.
Yankarin kansallispuisto, jossa elää mm. afrikannorsuja, sijaitsee osavaltion kaakkoisosassa noin 110 km Bauchin kaupungista
Bauchin kaupungissa toimii yliopisto, Abubakar Tafawa Balewa University.


title: Hiidenlinna

text: Hiidenlinna on somerolaisen taiteilija Reino Koivuniemen työskentely- ja näyttelytilakseen rakentama matkailukohde Somerniemellä Somerolla. Luonnonkivestä ja betonista Somerniemen Keltiäisten kylässä sijaitsevan Särkijärven rannalle 1992 valmistuneessa "linnassa" on esillä Koivuniemen omia teoksia, ja siellä on järjestetty vaihtuvia näyttelyitä.


title: Hiidenlinna

text: Vuonna 2006 Hiidenlinna oli Varsinais-Suomen yhdenneksitoista suosituin matkailukohde.


title: Hiidenlinna

text: Vuodesta 2008 jo eläkeikään tullut Reino Koivuniemi etsi Hiidenlinnalle ostajaa, joka olisi jatkanut näyttelytoimintaa. Vuonna 2013 Hiidenlinnan osti vihtiläisessä Vihti Ski Centerissä rinnekeskusyrittäjänä toimiva Sami Uotila. Hän ilmoitti aikovansa jatkaa linnan toimintaa likimain aiemman konseptin mukaisesti. Nykyinen yrittäjä on avannut alueelle myös Sisumetsän Seikkailupuiston.


title: Rick Hautala

text: Richard Andrew ”Rick” Hautala (2. helmikuuta 1949 – 21. maaliskuuta 2013) oli amerikansuomalainen kauhukirjailija. Hän opiskeli englanninkielistä kirjallisuutta Mainen yliopistossa valmistuen 1974. Hautala asui eteläisessä Mainessa yhdessä kirjailija Holly Newsteinin kanssa.


title: Stuart Hill

text: Stuart Hill (s. 1958 Leicester) on brittiläinen kirjailija. Hän on opiskellut englannin kieltä sekä antiikin ja muinaisajan historiaa Newcastlen yliopistossa. Hän on työskennellyt muun muassa arkeologina. Hänen esikoisromaaninsa "Jäämaan huuto" ("The Cry of the Icemark") (2005) on käännetty viidelletoista kielelle. Esikoisromaanin jatko-osa, "Tulimiekka" ("Blade of Fire") ilmestyi vuonna 2006 ja se käännettiin suomeksi vuonna 2007. Kirjasarjan viimeinen osa "Jäänmaan viimeinen taistelu" ("Last Battle of the Icemark") ilmestyi vuonna 2008 ja se julkaistiin suomeksi syksyllä 2009. Kirjat kustantaa Chicken House.


title: Douglas Hill

text: Douglas Arthur Hill (1935 Brandon, Manitoba – 2007) oli kanadalainen tieteiskirjailija, toimittaja ja arvostelija. Hän kasvoi Prince Albertin kaupungissa Saskatchewanissa. Hän opiskeli englantia Saskatchewanin yliopistossa.


title: Bayelsa

text: Bayelsa on Nigerian 36 osavaltiosta lounaisin. Se sijaitsee Atlantin Niger-joen sivuhaarojen suulla. Bayelsan pinta-ala on 10 773 neliökilometriä. Vuoden 2006 väestönlaskennan alustavien tulosten mukaan Bayelsassa oli 1 703 358 asukasta.


title: Bayelsa

text: Bayelsan pääkaupunki on Yenagoa. Sisämaa on trooppista sademetsää, jokisuisto on tyypillistä mangrovesuota.


title: Bayelsa

text: Bayelsa on raakaöljyn ja -kaasuntuotantoaluetta: noin 30% maan öljyntuotannosta on keskittynyt Bayelsaiin. Kuitenkaan öljyn tuoma varallisuus ei ole levinnyt kaikille kansalaisille; maaseudun väki elää hankalien kulkuyhteyksien takana ja harjoittaa lähinnä kalastusta.


title: Alice Hoffman

text: Alice Hoffman (s. 16. maaliskuuta 1952) on yhdysvaltalainen kirjailija.


title: Alice Hoffman

text: Monissa Hoffmanin teoksissa arkeen sekoittuu fantasiaa. Teoksissa on usein romantiikkaa ja ne käsittelevät omaleimaisesti ihmissuhteita. Hänen kuuluisin romaaninsa on "Noitasisaret" (1995). Romaanista on tehty myös elokuva "Lumotut sisaret" vuonna 1998, jonka pääosissa olivat Sandra Bullock ja Nicole Kidman.


title: Shin’ichi Hoshi

text: Shin’ichi Hoshi (, 1926–1997) oli japanilainen tieteiskirjailija.


title: Shin’ichi Hoshi

text: Hoshi alkoi julkaista novellejaan vuonna 1957 perustamassaan Japanin ensimmäisessä tieteislehdessä "Uchuujin" (Avaruuspölyä). Shin’ichi Hoshi oli hyvin tuottelias kirjoittaen yli tuhat novellia. Hoshi perusti Japanin science fiction -kirjailijoiden seuran ja oli sen ensimmäisen kauden puheenjohtaja. Hoshin kertomuksia on julkaistu myös useiden muiden maiden scifi-lehdissä. Erityisen suosittu hän oli Kiinassa. Hoshilta on suomennettu kokoelma "Avaruuden terveisiä".


title: Bobby Womack

text: Robert ”Bobby” Dwayne Womack (4. maaliskuuta 1944 Cleveland, Ohio – 27. kesäkuuta 2014) oli yhdysvaltalainen laulaja-lauluntekijä ja muusikko. Hän teki pääasiassa R&B- ja soul-musiikkia, ja hänen menestyksensä oli suurimmillaan 1970- ja 1980-luvuilla.


title: Bobby Womack

text: Bobby Womack teki yhdessä J. J. Johnsonin kanssa musiikin elokuvaan "Across 110th Street". Elokuvan tunnussävel on Womackin kirjoittama ja esittämä, ja se on noussut uudestaan pinnalle Quentin Tarantinon käytettyä sitä elokuvassaan "Jackie Brown" ja Ridley Scottin käytettyä sitä elokuvassaan "American Gangster".


title: Bobby Womack

text: Bobby Womackin veli Cecil Womack oli muusikko, joka tunnetaan Womack & Womack -duon jäsenenä (toisena Cecilin vaimo Linda Womack, joka on Sam Cooken tytär).


title: Bobby Womack

text: Womack toipui paksusuolen syövästä toukokuussa 2012. Tammikuussa 2013 hän kertoi sairastavansa Alzheimerin tautia, jonka vuoksi hänellä oli vaikeuksia muistaa kappaleidensa sanoja ja kanssamuusikoiden nimiä.


title: Aerope

text: Aerope () oli kreikkalaisessa mytologiassa Kreetan kuninkaan Katreuksen tytär. Hänen sisaruksiaan olivat Klymene, Apemosyne ja Althaimenes.


title: Aerope

text: Kun Katreus kuuli oraakkelilta, että yksi hänen omista lapsistaan surmaisi hänet, hän antoi Aeropen ja Klymenen Naupliokselle myytäväksi vieraaseen maahan; heidän veljensä oli tämän kuultuaan paennut Apemosynen kanssa jo aiemmin Rodokselle. Nauplios järjestikin Aeropen puolisoksi Pleistheneelle, Atreuksen pojalle. Suhteesta syntyi Agamemnon, Menelaos ja mahdollisesti myös Anaksibia, joka mainitaan veljesten sisareksi. Pleisthenes kuoli kuitenkin nuorena, jolloin Atreus nai Aeropen ja otti hänen poikansa omikseen.


title: Aerope

text: Aerope ihastui Atreuksen veljeen Thyesteen ja petti miestänsä tämän kanssa. Kun Atreus oli löytänyt lammaslaumastaan kultataljaisen lampaan ja säilönyt taljan arkkuunsa huolimatta lupauksestaan uhrata parhaimman lampaansa Artemiille, Aerope antoi taljan Thyesteelle. Kun Mykeneen valittiin kuningasta, Thyestes sai Atreuksen lupaamaan, että valituksi tulisi se, jolla olisi kultainen lammas. Myöhemmin Atreuksesta tuli kuningas Zeuksen avustuksella.


title: Nestevety

text: Nestevety on nestemäistä vetyä.


title: Nestevety

text: Sen yleisin käyttökohde on avaruustoiminta, jossa sitä käytetään rakettien polttoaineena. Nestevedystä käytetään lyhennettä LH2 tai LH. Lyhenne tulee siitä, että neste on englanniksi liquid ja vapaa vety on tavallisesti molekulaarisessa H muodossa mistä nimen H2-osa.


title: Nestevety

text: NTP-olosuhteissa vety on kaasuna, joten se tulee paineistaa ja jäähdyttää hyvin alhaiseen lämpötilaan, jotta se voidaan puristaa nesteeksi. 101,3325 kPa paineessa vety kiehuu 20,28 K (−252,87 °C) lämpötilassa.


title: Nestevety

text: Ennen nestevedyn polttamista jäähdytetään yleensä moottorin suutinta, tavallisesti nestehapella. Tuloksena oleva savukaasu on varsin puhdasta vettä, jossa on aavistus otsonia ja vetyperoksidia.


title: Nestevety

text: Vedyn massaenergiatiheys on käytettävissä olevista polttoaineista parhaimpia, 143 MJ/kg. Tämä on noin 40 prosenttia parempi kuin muilla rakettipolttoaineilla. Nestevedyn tiheys on 70,8 kg/m³ 20 K lämpötilassa.


title: Nestevety

text: Vedyn tilavuusenergiatiheys taas on varsin huono. Nestevedynvarastointi vie enemmän tilaa kuin vastaavaavan energian varastointi jollain muulla polttoaineella. Esimerkiksi yhden bensiinilitran energimäärää vastaa neljä litraa nestevetyä.


title: Nestevety

text: Nestevedyn säilyttämiseen tarvitaan monimutkainen säilytysjärjestelmä matalan lämpötilan vuoksi. Vetyä on myös vaikea saada pysymään astiassa sillä se vuotaa seinämien läpi. Vety myös heikentää säiliön rakennetta niin kutsutun vetyhaurastumisen seurauksena. Tämän seurauksena ballistisissa ohjuksissa on siirrytty kiinteisiin polttoaineisiin, koska ne säilyvät jopa vuosia ampumavalmiina.


title: RP-1

text: RP-1 () on tarkasti jalostettua kerosiinia, jota käytetään rakettimoottorissa polttoaineena.


title: RP-1

text:
Se on kemiallisesti lentopetrolin kaltaista. Vaikka RP-1:n ominaisimpulssi on pienempi kuin nestevedyn sillä on paljon muita etuja vetyyn verrattuna. RP-1 on halvempaa, sitä voidaan varastoida NTP:ssä, se vähemmän räjähdysherkkää ja se on paljon tiheämpää. Erityisesti RP-1:n tilavuusenergitiheys on paljon parempi kuin nestevedyn.
Parempi energiatiheys mahdollistaa moottorille melkein kaksi kertaa vedyllä toimivaa moottoria paremman työntövoima-painosuhteen sekä myös huomattavan säästön rakettivaiheen polttoainesäiliöin koossa ja painossa, joten se sopii erityisen hyvin raketin ensimmäiseen vaiheeseen, jossa suuri työntövoima ja halpa hinta ovat usein tärkeämpiä kuin hyvä ominaisimpulssi. Hydratsiiniin verrattuna etu on sen huomattavasti vähäisempi myrkyllisyys ja karsinogeenisyys.


title: Paolo Soprani

text: Paolo Soprani (20. lokakuuta 1844 Castelfidardo, Kirkkovaltio – 20. helmikuuta 1918 Castelfidardo, Italia) oli italialainen harmonikanvalmistaja, joka nosti harmonikkojen valmistuksen Italiassa ja eritoten Castelfidardossa merkittäväksi liiketoiminnaksi.


title: Paolo Soprani

text: Itävaltalainen pyhiinvaeltaja oli yöpynyt Antonio ja Lucia Sopranin talossa Castelfidardon lähistöllä matkallaan Loretoon. Hänellä oli ollut mukanaan Cyrill Demianin valmistama "Akkordion" ja hän soitti sitä perheelle. Jollain tavalla nuori Paolo-poika oppi soittimen salaisuudet. Eräiden tarinoiden mukaan pyhiinvaeltaja lahjoitti soittimen hänelle kiitokseksi vieraanvaraisuudesta, toinen tarina kertoo Paolon ostaneen soittimen. Kolmas tarina kertoo Paolon nousseen yöllä ylös ja opiskelleen soittimen rakenteen muilta salaa.


title: Paolo Soprani

text: Paolo Soprani avasi veljiensä avustuksella pienen harmonikkatyöpajan kotonaan 1864 ja muutaman vuoden päästä hän muutti isompaan taloon ja palkkasi jopa työntekijöitä. Ensimmäiset "armoniche"t myytiin lähikaupunkien markkinoilla ja toreilla. Paolo kiersi esittelemässä harmonikkojaan ja hän kehittyi myös hyväksi soittajaksi. Vuonna 1872 hän muutti Castelfidardon keskustaan ja avasi harmonikkatehtaan Piazza Garibaldilla. Hänen soittimistaan tuli menestys maaseudulla, joissa talonpojat pitivät tanssilauluista. Suosio kasvoi ja hänen soittimiaan alettiin myydä muun muassa Ranskassa. Vuosisadan lopulla harmonikkoja alettiin viedä Yhdysvaltoihin italialaisten siirtolaisten myötä.


title: Paolo Soprani

text: Yritys kasvoi ja Paolo avasi uuden 400 työntekijän tehtaan Castelfidardoon Luigi- ja Achille-poikiensa kanssa. Vuonna 1900 yritys sai paljon huomiota Pariisin maailmannäyttelyssä. Paolosta tuli Brysselin ja Pariisin keksijäakatemioiden jäsen ja hän tapasi jopa Ranskan presidentin. Paolo Soprani työskenteli 70-vuotiaaksi asti, ennen kuin hänen poikansa jatkoivat yrityksen johdossa. Hän kuoli kotonaan 73-vuotiaana.


title: Atlas V

text: Atlas V on Atlas-rakettiperheen kantoraketti, joka pohjautuu vanhempiin Atlas II- ja varsinkin Atlas III-rakettiin. Sitä valmisti aluksi Lockheed Martin ja sittemmin Lockheed Martinin ja Boeingin yhteisyritys United Launch Alliance.


title: Atlas V

text: Lockheed Martin käyttää kolminumeroista tunnusta raketin eri kokoonpanoista: ensimmäisenä on nokkakartion halkaisija metreinä (3, 4 tai 5), sitten kiinteän ajoaineen buusterien määrä (0–5) ja viimeinen numero on toisen vaiheen RL-10-moottoreiden määrä (1 tai 2).


title: Espanjan siirtomaat

text: Espanjan siirtomaavalta syntyi hiljalleen, kun Espanja sai päätökseen reconquistan eli Espanjan takaisinvalloituksen maurien käsistä. Viimeinen maurien linnake valloitettiin 1492 Granadassa. Samana vuonna kuningas Ferdinand Katolilainen ja kuningatar Isabella lähettivät Kristoffer Kolumbuksen etsimään läntistä meritietä Intiaan. Näin kylvettiin siemen Espanjan imperiumin kasvulle.


title: Espanjan siirtomaat

text: Espanjan ja Portugalin kilpailun rauhoittamiseksi katolinen kirkko jakoi 7. kesäkuuta 1494 Tordesillasin sopimuksella maailman Espanjan ja Portugalin kesken. Jaossa Espanja sai nykyisen Brasilian länsipuolella olevan osan maailmasta ja Portugali itäpuolelle jääneet alueet. On arvioitu, että Portugali sai niin suuren osuuden Etelä-Amerikasta ”vahingossa”, sillä tuohon aikaan ei vielä tiedetty, kuinka pitkälle itään Brasilian rannikko ulottui.


title: Espanjan siirtomaat

text: Kolumbuksen saavuttua Karibianmeren saaristoon espanjalaisille aukeni "Uusi maailma", ja nämä saivat etulyöntiaseman suhteessa eurooppalaisiin haastajiinsa. Ensimmäiset siirtokunnat perustettiin Karibianmeren saaristoon, ennen kuin siirtokunnat alkoivat levittäytyä Amerikan mantereelle.


title: Espanjan siirtomaat

text: Espanjasta alkoi virrata "Uuteen maailmaan" seikkailijoita, tutkimusmatkailijoita ja sotilaita. Nämä miehet loivat Espanjan siirtomaaherruuden perustan, joka oli oleellinen pohja Espanjan siirtomaavaltaa rakennettaessa. Heitä kutsutaan nimellä "conquistadores", konkistadorit. Konkistadoreista tunnetuimmat ovat Hernán Cortés ja Francisco Pizarro. Cortés valloitti Meksikon kukistaen asteekkien valtakunnan ja valtasi maat kuninkaansa nimissä Espanjalle. Meksikosta Cortés jatkoi pohjoiseen ja hiljalleen nykyinen Kalifornia ja Uusi-Meksiko liitettiin Espanjan hallintaan.


title: Espanjan siirtomaat

text: Francisco Pizarro puolestaan kukisti inkaintiaanien valtakunnan Andien vuorilla. Rohkeudella, oveluudella ja viekkaudella Pizarro onnistui noin 200 sotilaansa kanssa kukistamaan keskenään eripuraiset inkat ja laajensi näin Espanjan valtapiiriä.


title: Espanjan siirtomaat

text: Espanjan valtion kassa rikastui, kun "Uudesta maailmasta" virtasi kultaa merireittiä pitkin Espanjaan. Espanjalaiset sulattivat korvaamattoman arvokkaat intiaaniveistokset kultaharkoiksi, joita kaljuunat kuljettivat Espanjaan. Espanja sai siirtomaistaan myös tarvittavia raaka-aineita, joiden avulla se kasvatti imperiumiaan.


title: Espanjan siirtomaat

text: Euroopassa Espanja sai kuitenkin haastajia mahdilleen ja se soti ankarasti Ranskan ja Englannin kanssa. Ranskaa vastaan käydyssä sodassa Espanja oli voitokas, mutta siirtokunnista saadut vauraudet kuluivat nopeasti armeijan varustamiseen. Kun Kaarle V:n poika Filip II nousi valtaistuimelle, hän alkoi puolustaa Espanjan ja katolisen kirkon mahtia maailmassa. Tämä ajoi Espanjan pitkään sotaan Hollannin kanssa, kun Hollanti pyrki irtautumaan Espanjan alaisuudesta. Kilpailu koveni myös siirtomaissa, ja Englannin laivat kaappasivat Espanjan siirtokunnista rikkauksia tuovia espanjalaisaluksia. Etenkin Sir Francis Drake kunnostautui Elisabet I:n silmissä kaappaamalla espanjalaisia laivoja ja tekemällä hyökkäyksen Cadizin telakalle.


title: Espanjan siirtomaat

text: Katolisen Espanjan ja protestanttisen Englannin välienselvittely oli väistämätön. 1588 voimansa tunnossa ollut Filip II lähetti Voittamattoman armadan kukistamaan Englannin. Espanjan mittavan laivaston oli tarkoitus noutaa Hollannissa olevat espanjalaiset sotajoukot ja tehdä maihinnousu Englantiin. Jos tämä olisi onnistunut, Espanja olisi ollut vahvoilla voimakkaiden maavoimiensa ansiosta. Sir Francis Draken johtama laivasto kuitenkin yllätti ja tuhosi suuren osan Armadasta Englannin kanaalissa, ja suunnitelmat Englannin kukistamisesta katosivat. Tämä oli ensimmäinen vakava isku Espanjan imperiumille.


title: Espanjan siirtomaat

text: Tappiosta huolimatta Espanja säilytti asemansa Amerikan mantereella läpi 1600- ja 1700-lukujen, mutta se ei enää pystynyt laajentumaan, vaan se joutui puolustuskannalle lähinnä brittejä ja ranskalaisia vastaan. Pohjois-Amerikasta saadut alueet Espanja hiljalleen menetti, mutta säilytti asemansa Keski- ja Etelä-Amerikassa. Espanja nautti siirtokuntiensa resursseista, mutta hiljalleen siirtomaissa alkoi Yhdysvaltain vapaussodan ja Ranskan vallankumouksen innoittamina elää ajatus itsenäisyydestä.


title: Espanjan siirtomaat

text: Kun Ranska miehitti Napoleonin johdolla Espanjan, huomasivat siirtomaat tilaisuutensa tulleen. Antonio López de Santa Annan johtama kapina eteni Meksikossa ja Meksiko irtautui Espanjasta 1821. Etelä-Amerikassa vallankumouksen johtoon nousi Simón Bolívar, joka johti koko Etelä-Amerikan irtautumista Espanjasta Etelä-Amerikan itsenäisyyssodissa. Espanja oli menettänyt voimavaroja Euroopassa käydyissä sodissa, eikä se kyennyt estämään siirtomaidensa itsenäistymistä. 1800 -luvun lopulla Espanjalla oli enää Kuuba ja Filippiinit, jotka se menetti laajentuvalle Yhdysvalloille maiden sotiessa 1800 -luvun lopulla, sekä lisäksi Afrikassa Päiväntasaajan Guinea, joka itsenäistyi vasta vuonna 1968, ja Espanjan Sahara, joka pysyi Espanjan hallinnassa vuoteen 1975 saakka.


title: Pudasjärven välikohtaus

text: Pudasjärven välikohtaus oli toisen maailmansodan aikaan Lapin sodan alkuvaiheessa 28. syyskuuta 1944 tapahtunut lyhyt aseellinen taistelu Pohjois-Suomesta vetäytyvien saksalaisjoukkojen ja pohjoiseen etenevien suomalaisjoukkojen välillä. Pudasjärvellä joukot avasivat ensimmäistä kertaa tulen toisiaan vastaan.


title: Pudasjärven välikohtaus

text: Suomi katkaisi suhteensa Saksaan 2. syyskuuta 1944. Neuvostoliiton kanssa tehtävän rauhansopimuksen ennakkoehdot edellyttivät suomalaisten vaativan saksalaisjoukkojen poistumista maasta 15. syyskuuta mennessä. Pohjois-Suomen rintamaosuutta hoitanut 200 000 miehen vahvuinen saksalainen 20. Vuoristoarmeijakunta lähti ennalta laaditun suunnitelman, Operaatio Birken mukaisesti vetäytymään pohjoiseen uusiin puolustusasemiin heti syyskuun alussa. Uudet asemat oli linnoitettu valmiiksi Karesuvanto-Ivalo -linjalle eteläisemmästä Suomesta kohdistuvaa hyökkäystä vastaan. Asemat turvasivat idässä Petsamon nikkelituotannon saksalaisille, ja toisaalta suojasivat Käsivartta ja Norjan puoleista vetäytymistietä etelään.


title: Pudasjärven välikohtaus

text: Saksalaisten vetäytyminen oli tapahtunut ilman taisteluja sovussa suomalaisten kanssa salaisen vetäytymissopimuksen mukaisesti syyskuun puolivälistä lähtien. Valvontakomissio oli kuitenkin saanut asiasta vihiä ja painosti suomalaisia jyrkempään toimintaan. 27. syyskuuta suomalaisjoukkojen komentajana aloitti kenraalimajuri Hjalmar Siilasvuo.


title: Pudasjärven välikohtaus

text: Vielä saman päivän iltana Siilasvuo antoi Jääkäripataljoona 5:lle uuden käskyn edetä pikavauhtia suoraan Pudasjärvelle. Tätä ennen joukot olivat edenneet sovitun aikataulun mukaisesti. Saksalaisilla oli tarkoitus vetäytyä Pudasjärven eteläpuolelta 30. syyskuuta, kirkonkylästä vasta 2. lokakuuta.


title: Pudasjärven välikohtaus

text: Aamulla 28. syyskuuta suomalaisjoukot kohtasivat saksalaisten jälkivarmistusjoukot vartiossa Sillankorvan maastossa 20 kilometriä Pudasjärveltä Ouluun päin. Osaston komentajana toimi eversti Krenzer. Saavuttuaan alueelle suomalaiset vaativat saksalaisia antautumaan, mihin saksalaiset eivät suostuneet. Tällöin suomalaiset avasivat tulen.


title: Pudasjärven välikohtaus

text: Saksalaiset pyrkivät neuvottelemaan, minkä suomalaiset torjuivat. Kuullessaan tästä 20. Vuoristoarmeijan komentaja kenraalieversti Lothar Rendulic antoi 7. Vuoristodivisioonan komentajalle kenraaliluutnantti August Krakaulle vapaat kädet toimia. Krakau toimitti suomalaisille kirjeen jossa hän kuvasi etenemisen mukanaan tuomia seurauksia. JP 5:n päällikkö majuri Lounila lupasi joukkojensa jäävän paikoilleen, kunnes saksalaiset olisivat poistuneet paikkakunnalta.


title: Pudasjärven välikohtaus

text: Kaksi saksalaissotilasta menetti henkensä, neljä haavoittui ja kaksi joutui vangiksi. Suomalaiset ottivat sotasaaliiksi yhden kuorma-auton ja moottoripyörän.


title: Aero Spacelines

text: Aero Spacelines oli yhdysvaltalainen lentokonevalmistaja, joka muokkasi Boeingin B-377 lentokoneita Guppy-lentokoneiksi, joita käytettiin Apollo-ohjelmassa tarvittujen rakettien osien kuljettamiseen.


title: Aero Spacelines

text: Aero Spacelines perustettiin Nasan Saturn V -rakettimoottorien osien kuljettamiseksi Kaliforniasta Floridaan. Osat olivat liian suuria junalla kuljetettaviksi ja laivaaminen taas kesti turhan pitkään. Lentoliikenteessä taas ei ollut tarpeeksi tilavaa lentokonetta.


title: Aero Spacelines

text: Jack Conroy, entinen United States Air Forcen lentäjä ja Lee Mansdorf, lentokonemyyjä ja yrittäjä, muotoilivat Guppy-konseptin yhden päivällisen aikana.


title: Aero Spacelines

text: Unexcelled Corporation valtasi Aero Spacelinesin vuonna 1967, sen taas valtasi Tracor Aviation.


title: Aero Spacelines

text: Aero Spacelines valmisti kahdeksan Guppy-lentokonetta.


title: Marion Power Shovel

text: Marion Power Shovel oli maanrakennuksessa käytettäviä koneita valmistanut yritys. Se sijaitsi Marionissa Ohiossa ja oli aikanaan 1900-1960 alansa merkittävimpiä toimijoita.


title: Marion Power Shovel

text: Marion Power Shovel rakensi Apollo-ohjelmassa käytetyn Crawler-transporterin.


title: Casualty

text: Casualty (aiemmalta Suomen esitysnimeltään Sairaalaelämää) on brittiläinen sairaalaympäristöön sijoittuva television draamasarja, jota on esitetty vuodesta 1986 alkaen. Sarja kertoo kuvitteellisen Holbyn kaupungin sairaalan arjesta. Sarjan tapahtumat sijoittuvat Holby Cityn sairaalan ensimmäisen kerroksen ensiapuosastolle. Samaan sairaalaan sijoittuu myös sarjan spin-off, vuodesta 1999 lähtien tuotettu "Holby Cityn sairaala", joka kuvaa sairaalan ylemmissä kerroksissa sijaitsevien erikoistuneiden osastojen tapahtumia.


title: Casualty

text: Sarjaa on esittänyt alusta alkaen BBC One -televisiokanava, ja sarja on maailman pisimpään tehty sairaalasarja. Suomessa sarjan jaksoja on vuosina 1999–2003 esittänyt Nelonen. Sarja palasi Suomessa ohjelmistoon "Casualty"-nimellä Yle TV2:lle 13.7.2017, sisarsarjan Holby Cityn sairaala jättämälle ohjelmapaikalle. Sarja jatkui 19. tuotantokauden jaksoilla, jotka esitettiin Iso-Britanniassa syksyllä 2004, jatkuen täten noin 6 vuotta edellisten Suomen jaksojen jälkeen. Sarja jää 21.11.2018 tauolle ja jatkuu helmikuussa 2019 25.kauden jaksoilla.


title: Casualty

text: Poistuneet henkilöhahmot ovat aakkosjärjestyksessä sukunimen mukaan.


title: Alfred Percy Sinnett

text: Alfred Percy Sinnett (18. tammikuuta 1840 – 26. kesäkuuta 1921) oli brittiläinen kirjailija, toimittaja ja teosofi.


title: Alfred Percy Sinnett

text: Alfred Sinnettin isä oli toimittaja ja äiti kirjailija. Hänen opintonsa jäivät kesken. Vuodesta 1859 vuoteen 1870 kirjoitti useisiin lehtiin ja oli ulkomaankirjeenvaihtajana eri puolilla maailmaa. Hän mm. haastatteli mormonien johtajaa Brigham Youngia Salt Lake Cityssä. Alfred Sinnett oli naimisissa Patience Sinnettin kanssa vuodesta 1870.


title: Alfred Percy Sinnett

text: Vuonna 1872 Sinnett muutti Intiaan Allahabadiin, jossa hän työskenteli toimittajana The Pioneer-lehdessä, joka oli suurin Intiassa ilmestyvä englanninkielinen sanomalehti. Vuonna 1879 hän tutustui Teosofisen liikkeen perustajaan Helena Blavatskyyn ja Henry Steel Olcottiin, joille tarjosi asunnon. Vuonna 1880 Blavatsky ja Olcott viettivät myös kuusi viikkoa Sinnettin kesäasunnolla Shimlassa. Vierailujen aikana Sinnett vakuuttui siitä, että Blavatskyllä on yliluonnollisia kykyjä, ja lupasi tälle näkyvyyttä lehdessään sekä kykeni tarjoamaan yhteyksiä merkkihenkilöihin sekä siten hankkimaan teosofialle uskottavuutta. Kirjassaan The Occult World (1881) hän kuvasi yksityiskohtaisesti Blavatskyn tekemiä taikoja, kuten savukkeiden kadottamistemppuja sekä vesipullojen ilmestymistä eväskoriin kesken retken. Lisäksi Blavatsky oli löytänyt kadonneen korun. Sinnett kirjoitti, että julkaistuaan tarinoita lehdessä hänelle naureskeltiin.


title: Alfred Percy Sinnett

text: Merkittävin tapahtuma liittyi kuitenkin mahatmakirjeisiin. Blavatskyn tarinan mukaan Tiibetissä asuvat Salaisen Veljeskunnan jäsenet ohjasivat teosofien toimintaa mm. ilmestymällä hänelle astraaliruumiina tai telepaattisesti antamillaan ohjeilla ja paljastamalla salatietoa. Sinnett kysyi, voisiko Blavatsky toimittaa heillä hänen kirjeensä. Hänen hämmästyksekseen Blavatsky lähetti kirjeen paranormaalein keinoin ja myös vastaus materialisoitui. Sinnett ja hänen vaimonsa saivat useita kirjeitä Blavatskyn kautta. Joillakin kerroilla vastaus palasi jopa samassa kirjekuoressa, jonka hän oli antanut Blavatskylle, ja niin nopeasti, että sitä ei olisi voinut tavanomaisin keinoin kuljettaa Tiibetiin ja takaisin.


title: Alfred Percy Sinnett

text: Kirjeet vakuuttivat Sinnettin, ja hän julkaisi niiden pohjalta kirjan The Esoteric Buddhism vuonna 1883. Se nosti Sinnettin liikkeen merkkihenkilöksi, kun mahatmat näyttivät valinneet hänet ikiaikaisen viisauden välittäjäksi. Kirjassa Sinnett toi esiin mm. juurirotuopin, jonka Blavatsky julkaisi omissa nimissään vasta myöhemmin kirjoittamassaan Salainen oppi -kirjassa. Myös Rudolf Steiner omaksui myöhemmin juurirotuopin, mutta hänelle rotu oli enemmän kulttuurinen käsite kuin rotu aineellisessa merkityksessä.


title: Alfred Percy Sinnett

text: Hämmentävien kirjoitustensa vuoksi Sinnett joutui luopumaan työstään Pioneerissa ja palasi Englantiin vuonna 1883. Samana vuonna Blavatskyn avustajina toimineet Coulombit paljastivat Blavatskyn taikatempuissa käyttämiä menetelmiä sekä Blavatskyn heille lähettämiä kirjeitä, joissa niitä ohjeistettiin. Myös teosofien keskuudessa oli epäilyjä rehellisyyden suhteen. Englannissa Sinnett toimi Teosofisen seuran Lontoon kahtia jakautuneen loosin johtajana ja oli teosofisen yhteisön merkittävin hahmo aina vuoteen 1887 saakka, jolloin Blavatsky palasi Lontooseen ja perusti kilpailevan loosin. Sinnett sai selville, että osa hänen saamistaan kirjeistä ei ollutkaan mahatmojen fyysisesti kirjoittamia vaan Blavatskyn kautta kanavoituja, ja hän alkoi kritisoida niitä vääräoppisiksi. Sinnett kirjoitti vuonna 1905, että Blavatskyn toimiminen kanavoijana oli saattanut saastuttaa joitakin kirjeistä. Hän selitti kuitenkin valinneensa Esoteeriseen Buddhismiin ottamansa huolellisesti, eikä halunnut kaikkia kirjeitä julki.


title: Alfred Percy Sinnett

text: Sinnett kuoli 6. kesäkuuta 1921. Hänen saamansa mahatmakirjeet julkaistiin kokonaisuudessaan vasta kaksi vuotta myöhemmin. Kriittisen näkemyksen mukaan mitään mahatmoja ei ollut, vaan kirjeet olivat Blavatskyn aikaansaannoksia.


title: Sinikelta-ara

text: Sinikelta-ara eli ararauna ("Ara ararauna") on arojen sukuun kuuluva papukaijalintu. Se on yksi suurimmista papukaijalajeista.


title: Sinikelta-ara

text: Sinikelta-ara on maailman suurimpia lentäviä papukaijoja. Sen keskimääräinen pituus on 80–90 cm (yleensä noin 86 cm) ja siipien kärkiväli yli 100 cm. Sinikelta-aran vatsa, siipien ja pyrstön alapuoli ovat keltaiset, selkä, pyrstön takaosa, siivet ja niska siniset, kaula musta, päälaki vihreä, silmien alue valkoinen ja silmän ympärillä on mustia juovia.


title: Sinikelta-ara

text: Sinikelta-araa tavataan Panaman itäosista Bolivian pohjoisosiin ja Kaakkois-Brasiliaan. Laji on hävinnyt Trinidad ja Tobagosta, jossa sitä aikanaan tavattiin. Carl von Linné kuvaili lajin holotyypin Pernambucosta saadusta näytteestä.


title: Sinikelta-ara

text: Sinikelta-ara elää vesialueita reunustavissa metsissä ja soisilla alueilla 500 metrin korkeuteen saakka.


title: Sinikelta-ara

text: Sinikelta-arat pesivät tavallisimmin katkenneiden palmujen koloissa ja munivat tavallisesti kaksi valkeaa munaa. Pesintä tunnetaan vankeudesta: vain naaras hautoo noin 25 päivää ja poikanen jättää pesän 13 viikon ikäisenä. Nuori lintu käy läpi sulkasadon ja puolivuotiaana sen erottaa aikuisesta arasta oikeastaan vain tummista silmistä.


title: Sinikelta-ara

text: Sinikelta-ara syö erilaisia lehtiä, siemeniä, hedelmiä ja pähkinöitä. Manun kansallispuistossa Perussa sen on todettu syövän ainakin kahtakymmentä eri kasvia, joista monet sisältävät ihmiselle, mutta eivät ilmeisesti sille myrkyllisiä tai pahanmakuisia yhdisteitä. Häkkilintuna sille voi syöttää papukaijan siemenseosta, viherravintoa, hedelmiä ja pähkinöitä. Sinikelta-arat ja muut arat kerääntyvät usein syömään mineraalipitoista maata, mikä saattaa auttaa ravintokasvien vaarallisten yhdisteiden neutraloimisessa, mutta myös mineraalivarojen täydentämien on olennainen osa savirinteillä käyntejä.


title: Sinikelta-ara

text: Sinikelta-aran olemassaoloa uhkaavat elinympäristöjen tuhoutuminen ja runsas pyynti lemmikkikauppaa varten.


title: Kennedy Space Center Launch Complex 39

text: Kennedy Space Center Launch Complex 39 on Nasan Merritt Islandilla Floridassa sijaitsevan Kennedyn avaruuskeskuksen ydinosa. Siihen kuuluu kaksi laukaisualustaa (39A ja 39B) sekä muita osia, kuten rakettien kokoonpanohalli Vehicle Assembly Building. Kompleksi rakennettiin 1960 luvulla Apollo-ohjelmaan varten. Vuosina 1981–2011 sitä käytettiin avaruussukkuloiden laukaisuun.


title: Kennedy Space Center Launch Complex 39

text: SpaceX vuokrasi 39A-alustan käyttöönsä 20-vuotisella sopimuksella vuonna 2014 ja aikoo laukaista siltä Falcon Heavy -raketteja. Ensimmäinen laukaisu on tarkoitus tehdä 2017. Tulevaisuudessa sen on tarkoitus toimia myös laukaisualustana Interplanetary Transport System -avaruuskuljetusjärjestelmälle, jonka ensimmäinen arvioitu laukaisu tapahtuu 2022.


title: Kennedy Space Center Launch Complex 39

text: Nasa alkoi vuonna 2007 muokata 39B-alustaa Constellation-ohjelman käyttöön, mutta ohjelma lakkautettiin alkuunsa. Sittemmin Nasa aikoo käyttää alustaa Space Launch Systemin laukaisemiseen. Ensimmäinen laukaisu on tarkoitus olla 2017.


title: Kennedy Space Center Launch Complex 39

text: Laukaisualusta tunnetaan nimellä Launch Complex 39 tai lyhenteellä LC 39. Se rakennettiin 1960-luvun alussa Apollo-ohjelman kantorakettien laukaisukeskukseksi. Saturn V -kantoraketti koottiin Kennedy Space Centerin Vehicle Assembly Building -kokoonpanorakennuksessa pystyasentoon liikuteltavan laukaisualustan Mobile Launcher Platformin päälle ja ajettiin suurella Crawler-transporter-telaketjuajoneuvolla jommallekummalle laukaisupaikalle.


title: Kennedy Space Center Launch Complex 39

text: 1970-luvun lopussa laukaisukompleksi muokattiin Nasan avaruussukkuloiden laukaisuun soveltuvaksi. Yhdysvaltain ilmavoimien tarpeisiin alettiin rakentaa toista avaruussukkuloiden laukaisukeskusta Vandenbergin lentotukikohtaan Kaliforniaan, mutta se ei koskaan valmistunut.


title: Apollo Applications Program

text: Apollo Applications Program (AAP) oli NASAn ohjelma, jossa pyrittiin hyödyntämään Apollo-ohjelmassa kehitettyä laitteistoa tieteen tekemiseen pyrkivien miehitettyjen lentojen tekemisiseen. Sen perusti NASAn päämaja 1968.


title: Apollo Applications Program

text: Lukuisista suunnitelmista merkittävin toteunut oli Skylab- avaruusasema.


title: Wet workshop

text: Wet workshop on eräs avaruusaseman rakentamisen tapa, jossa käytetty kantoraketin rakettivaiheen ajoainesäiliö muutettaisiin avaruudessa avaruusasemaksi.


title: Wet workshop

text: Ideana on nestemäistä ajoainetta käyttävän raketin ajoainetankin käyttäminen laukaisun jälkeen avaruudessa. Ajoainetankki on suuri ilmatiivis rakenne ja oltuaan hapella, alkoholilla tai vedyllä täytetty ennen laukaisua, se on käytön lopussa puhdas. Rakentamalla polttoaine- tai hapetintankkiin tai molempiin tilat avaruuslentäjille saataisiin käyttämättömäksi jäävä kiertoradalle ammuttu rakettivaihe uudelleen käyttöön. Aseman rakennuslennot voitaisiin tehdä pienemmällä kantoraketilla kuin aseman perusrakenteen nosto vaatisi. Tällä tavalla ei ole rakennettu yhtään avaruusasemaa, sillä rakettivaiheen muokkaaminen ihmisasumiseen kelpaavaksi osoittautui jo Apollon kehityksen aikana liian kalliiksi ja vaikeaksi.


title: Wet workshop

text: Wet Workshopia helpompi tapa luoda ajaoainetankista avaruusasema on dry workshop, jossa ison kantoraketin ylimmän rakettivaiheen ajoainetankki on maassa muutettu avaruusasemaksi, jota käytettiin NASAn Apollo Applications Programissa Skylab-avaruusaseman rakentamiseen. NASA toteutti Skylab-avaruusasemassa "Dry workshop" -rakennustavan. Siinä kantorakettina oli Saturn V:stä muokattu Saturn INT-21-raketti, jonka kolmannesta vaiheesta S-IVB oli tehty avaruusasema. Skylab vietiin kiertoradalle , missä se pysyi saakka.


title: Pirjo Ståhlberg

text: Pirjo Aulikki Ståhlberg (o.s. Vihonen, s. 20. lokakuuta 1947 Liperi) on suomalainen keskimatkojen juoksija. Ståhlberg voitti 1 500 metrin juoksussa ja 3 000 metrin juoksussa yhteensä neljä Suomen mestaruutta. Maastojuoksun maailmanmestaruuskilpailuissa vuonna 1974 hän saavutti joukkuekilpailussa pronssia. Ståhlberg edusti liperiläistä Leppälahden Uskallusta, Joensuun Katajaa ja Turun Urheiluliittoa. Hänen valmentajiaan ovat olleet Aarne Halonen ja Pauli Pakarinen. Hänen aviopuolisonsa on kuulantyöntäjä Reijo Ståhlberg, ja he asuvat Raaseporissa. Ammatiltaan Ståhlberg on ollut liikunnanohjaaja ja -opettaja.


title: Isosukastapakulo

text: Isosukastapakulo ("Merulaxis stresemanni") on äärimmäisen uhanalainen Brasiliassa elävä varpuslintu. Laji on nimetty Erwin Stresemannin kunniaksi.


title: Isosukastapakulo

text: Isosukastapakulo on kooltaan noin 20 cm. Lajin selkä ja pyrstö ovat väriltään mustat. Lajin rinta ja pää on kiiltävän tummansininen. Lajilla on nokan tyvessä sininen tupsu. Isosukastapakulon alaperä on tumman ruskeanpunainen. Laji muistuttaa ulkonäöltään sukastapakuloa ("Merulaxis ater"). Myös lajin äänet ovat hyvin samankaltaisia vihellyksiä kuin sukastapakulolla. .


title: Isosukastapakulo

text: Lajin elintavoista ei tiedetä paljoakaan. Isosukastapakulot muistuttavat sukastapakuloa myös siinä, että ne elävät samanlaisissa metsissä. Isosukastapakulokannan kooksi arvioidaan 50–250 yksilöä. Lajin suurin uhka on metsien kaataminen kaakaoviljelmien tieltä.


title: National Air and Space Museum

text: National Air and Space Museum (NASM, ) on yksi yhdysvaltalaisen Smithsonian-instituutin museoista ja niistä suosituimpia. Maan pääkaupungissa Washingtonissa sijaitsevassa museossa säilytetään maailman suurinta lentokoneiden ja avaruusalusten kokoelmaa. Se on myös tärkeä historian, tieteen, lento- ja avaruuslentojen sekä planeettatieteiden kuten geologian ja geofysiikan tutkimuskeskus. Lähes kaikki lentokoneet ja avaruusalukset ovat aitoja käytettyjä tai sitten näiden käyttämättä jääneitä varakappaleita.


title: Korpraalikunta

text: Korpraalikunta () oli ennen vuotta 1915 keisarillisessa Saksassa sotilasyksikkö, joka koostui kahdesta ryhmästä. Ryhmään kuului 1 jefreitteri ryhmänjohtajana ja 8 miestä. Joukkueeseen () kuului neljä korpraalikuntaa. Korpraalikuntaa johti aliupseeri, jonka varhaisempi nimitys Saksassa oli vuoteen 1856 asti korpraali (). Termi korpraalikunta on johdettu kyseisestä sanasta.


title: Korpraalikunta

text: Englanninkielinen vastine termille oli "corporal's guard", ”korpraalikaarti”.


title: Tuhma

text: Tuhma oli 2003-2007 neljä kertaa vuodessa ilmestyvä suomalainen metallimusiikkiin keskittyvä lehti. Lehden päätoimittaja on Tuija ”Tuisku” Hirvonen, ja sitä kustansi Eepinen Oy.


title: Tuhma

text: "Tuhma" oli ilmaisjakelulehti, jota tehtiin vapaaehtoisvoimin ja rahoitetaan ilmoitustuloilla. Lehden toukokuussa ilmestyvä numero painottui kesän festivaalien esittelyyn, ja muulloin sisältö koostuu yhtyehaastatteluista, levyarvioista, konserttiraporteista ja kolumneista, joita julkaistaan myös lehden verkkosivustolla. Lehteä jaettiin levykaupoissa, baareissa, kirjastoissa ja festivaaleilla. Tavallisen numeron painos on 25 000 kappaletta ja festivaalinumeron 40 000 kappaletta. Lehden ISSN-tunnus on 1795-8172.


title: Tuhma

text: Eeppinen Oy harjoitti myös levy-yhtiötoimintaa Tuhma Records -levymerkillä. Tuhma Recordsin kautta ilmestyi Defuse-yhtyeen esikoisalbumi vuonna 2006. Muuhun oheistoimintaan kuuluivat nimellä Tuhma-klubi järjestetyt konserttitapahtumat Helsingin Semifinalissa.


title: Karhukirjeitä Karvoselle

text: Karhukirjeitä Karvoselle on Jukka Parkkisen kirjoittama satukuunnelma ja lastenkirja. Parkkinen on kirjoittanut tarinalle useita jatko-osia. "Karhukirjeitä Karvoselle" -kuunnelma esitettiin Yleisradiossa vuonna 2001. Radiokuunnelmat ohjasi Outi Valle. "Karhukirjeitä Karvoselle" -kirja ilmestyi vuonna 2002 WSOY:n kustantamana. Kirjasarjan on kuvittanut Pia Westerholm.


title: Karhukirjeitä Karvoselle

text: Sarjan päähenkilö on karhunpoikanen Otso, joka kirjoittaa ahkerasti kirjeitä ystävälleen Karvoselle. Otson isä on tiekarhu ja äiti verokarhu. Vanhempien ollessa työmatkoilla Otso pääsee Karhumäessä asuvan Amalia-tätinsä hoiviin.


title: Raivoisa ajojahti

text: Raivoisa ajojahti ("Southern Comfort") on Walter Hillin ohjaama draama- ja sotaelokuva vuodelta 1981. Sen pääosia näyttelevät Keith Carradine, Fred Ward ja Powers Boothe.


title: Raivoisa ajojahti

text: "Raivoisa ajojahti" kertoo joukosta Louisianan kansalliskaartilaisista joilla on meneillään viikonloppuharjoitukset. Ryhmä on hiukan myöhässä aikataulustaan ja rämeessä rämpiessään he löytävät paikallisten salametsästäjien majapaikan. Paikalla on myös vanhoja kanootteja, joukko päättää lainata kaanotteja päästäkseen harjoituksista pois aikaisemmin. Joella soutaessaan he huomaavat paikalliset rannalla ja yrittävät kertoa heille että heillä on kanootit vain väliaikaisessa lainassa. Kaartilaisilla on aseissa vain paukkupanoksia ja yksi ryhmän jäsenistä päättä pelotella paikallisia asukkaita ja rupeaa ammuskelemaan. Paikalliset pelästyvät ja alkavat ampua takaisin oikeilla aseilla. Tulitaistelussa ryhmän johtaja Poole ammutaan. Joukon rippeet pakenevat metsään jossa löytävät paikallisen yksikätisen metsästäjän ottaen tämän kiinni ja yksi ryhmän jäsenistä räjäyttää tämän majan kostoksi. Kaartilaisten perässä ovat kuitenkin vihaiset cajun-heimolaiset omine aseineen.


title: Raivoisa ajojahti

text: "Video-oppaassa" vuodelta 1994 "Raivoisa ajojahti" saa kolme tähteä viidestä, mikä vastaa sanallista arviota ”hyvä”.


title: Liu Yadong

text: Liu Yadong (s. 14. lokakuuta 1977) on kiinalainen pistooliampuja.


title: Liu Yadong

text: Liu voitti henkilökohtaisen maailmanmestaruuden 25 m isopistoolilla Zagrebissa 2006 ja oli myös mukana voittamassa joukkuemestaruuden 25 m vakiopistoolissa. 25 m vakiopistoolissa Liu on saavuttanut myös pronssia MM-kilpailuissa Lahdessa 2002.


title: Kerttu Kauniskangas

text: Kerttu Kauniskangas-Salonen (o.s. Kauniskangas, 1946–1958 Murto; 19. maaliskuuta 1920 Oulu – 25. lokakuuta 1998 Helsinki) oli suomalainen toimittaja, pakinoitsija ja poliitikko. Kauniskangas kirjoitti nimimerkillä Juorkunan Jussi noin 7 500 pakinaa Työkansan Sanomiin ja Kansan Uutisiin vuosina 1952–1983. Hän oli myös SKDL:n kaupunginvaltuutettu Helsingissä vuosina 1973–1983.


title: Kerttu Kauniskangas

text: Kauniskankaan vanhemmat olivat maalarimestari Yrjö Simeon Kauniskangas ja toimittaja Gertrud (Kerttu) Mäkelin. Äidin isä oli vanhan työväenliikkeen vaikuttaja ja toimittaja Yrjö Mäkelin, joka kuoli Etsivän Keskuspoliisin pidätyssellissä syyskuussa 1923. Leskeksi jäänyt Ellen Mäkelin lähti pari vuotta myöhemmin vankilasta päästyään perheen lasten kanssa Neuvostoliittoon. Kerttu Kauniskangas jäi isänsä perheen hoitoon Suomeen kun hänen äitinsä lähti muiden Mäkelinin lasten kanssa Neuvostoliittoon. Äiti Kerttu toimi Neuvostoliitossa toimittajana ja oli pakkotyöleirillä ja sitten karkotuksessa. Hän palasi sairaana Suomeen 1956 ja kuoli pain paluunsa jälkeen 55-vuotiaana. Vaikka Kerttu Kauniskankaasta tulikin kommunisti, hän sai sukutaustansa ansiosta "rokotuksen" sokeinta Neuvostoliiton ihailua vastaan.


title: Kerttu Kauniskangas

text: Kauniskangas pääsi ylioppilaaksi Oulun tyttölyseosta 1938. Hän aloitti arkkitehtiopinnot Teknillisessä korkeakoulussa, mutta ne jäivät sodan vuoksi kesken. Toimittajan ura alkoi vuonna 1943 oululaisessa Pohjolan Työssä, josta hän siirtyi seuraavana vuonna tamperelaiseen Kansan Lehteen. Nämä olivat molemmat tuolloin sosiaalidemokraattisia lehtiä. Jatkosodan jälkeen Kauniskangas siirtyi Suomen demokraattisen nuorisoliiton julkaiseman Terä-lehden palvelukseen. Terän jälkeen hän siirtyi SKP:n äänenkannattajan, Työkansan Sanomien, toimitussihteeriksi vuonna 1946. Samoihin aikoihin hän liittyi Suomen kommunistiseen puolueeseen. Pakinat nimimerkillä Juorkunan Jussi alkoivat vuonna 1952 ja ne jatkuivat Työkansan Sanomien lakkauttamisen jälkeen Kansan Uutisissa. Miehisen nimimerkkinsä hän valitsi, koska arveli, ettei naisen kirjoittamiin poliittisiin pakinoihin olisi suhtauduttu vakavasti.


title: Kerttu Kauniskangas

text: Kauniskangas oli tiukasti SKP:n uudistuslinjan kannalla, kun hänen puolueensa 1960-luvun lopulla hajosi. Hän itse oli alkanut irtautua stalinismin perinnöstä jo vuoden 1956 jälkeen. Kauniskangas vihasi puolueensa vähemmistöä, taistolaisia, joiden Tiedonantajassa Kauniskangasta haukuttiin säännöllisesti neuvostovastaiseksi. Kauniskangas vastusti esimerkiksi Tšekkoslovakian miehitystä 1968, ja hän innostui ranskalaisten eurokommunismista. Vastustaakseen puolueen oppositiota hän kirjoitti myös kirjat "Mutta ne toverit" (1971) ja "Miten käy SKP:n" (1980). 1960-luvun lopulla Kauniskangas osallistui puoluetoiminnan lisäksi myös muun muassa Yhdistys 9:n, Marraskuun liikkeen, Sadankomitean ja Vietnamin sodan vastaisen liikkeen toimintaan.


title: Kerttu Kauniskangas

text: Kauniskangas jäi eläkkeelle vuonna 1983. Tätä edelsi riita, jonka seurauksena hänen välinsä moniin toimittajatovereihin katkesivat. Kauniskangas ei halunnut jäädä eläkkeelle 63-vuotiaana kuten naistoimittajien oli tapana. Hän halusi jatkaa 65-vuotiaaksi kuten miehet. Kansan Uutiset ei hyväksynyt tätä, koska lehden taloudelliset resurssit olivat juuri huonontuneet huomattavasti ja ihmisiä täytyi irtisanoa. Kauniskangas riitautti asian, voitti ja irtisanoutui itse tämän jälkeen. Hänelle myönnettiin valtion sanomalehtimieseläke.


title: Kerttu Kauniskangas

text: Kauniskangas sai vuonna 1968 Eino Leinon palkinnon pakinoistaan. Vuonna 1974 hän sai Sanomalehtimiesten liiton Sananvapauden miekka -tunnustuksen.


title: Kerttu Kauniskangas

text: Kauniskangas oli vuosina 1946–1957 naimisissa kansanedustaja Yrjö Murron kanssa ja heillä oli yksi lapsi. Liitto päättyi eroon ja Kauniskangas meni 1957 uusiin naimisiin levikkipäällikkö Yrjö Salosen kanssa, joka kuoli vuonna 1978.


title: Charles Deenen

text: Charles Deenen (s. 15. tammikuuta 1970 Holthees, Pohjois-Brabant, Alankomaat) on alankomaalainen tietokonepelimusiikin tekijä ja säveltäjä. 1980-luvun jälkipuoliskolla hän toimi ohjelmoijana ja muusikkona muun muassa Scoop-demoryhmässä ja perusti Maniacs of Noise -musiikkiryhmän Jeroen Telin kanssa. Noihin aikoihin hänet tunnettiin muun muassa pseudonyymillä TMC ("The Mercenary Cracker"). Myöhemmin hän siirtyi Pohjois-Amerikkaan, jossa toimii vuonna 2008 vanhempana audio-ohjaajana Electronic Arts -peliyhtiössä. Deenen on työskennellyt myös elokuvamusiikin parissa.


title: Zhang Penghui

text: Zhang Penghui (s. 9. tammikuuta 1978 Nanjing) on kiinalainen pistooliampuja ja maailmanmestari.


title: Zhang Penghui

text: Zhang Penghui saavutti henkilökohtaisen ja joukkuemaailmanmestaruuden 25 m olympiapistoolilla Zagrebissa 2006. Kyseinen Kiinan joukkue saavutti samalla uuden joukkuemaailmanennätyksen 1743. Zhang on myös voittanut joukkuehopeaa MM-kilpailuissa kahdesti Lahdessa 2002 ja Barcelonassa 1998.


title: Zhang Penghui

text: Olympialaisissa Pekingissä 2008 Zhang hylättiin 25 metrin olympiapistoolissa, koska hän rikkoi kolmesti 45 asteen sääntöä.


title: Young@Heart

text: Young@Heart on yhdysvaltalainen vanhusten kuoro, joka on perustettu vuonna 1982 Northamptonissa, Massachusettsissa Walter Salvo Housen vanhusten asuntolassa. Tämän hetkinen kuoro muodostuu yli 70-vuotiaista jäsenistä. Kuoro tunnetaan erityisesti esittämistään kevyen musiikin, popin ja rokin klassikoista: ohjelmistoon on kuulunut muun muassa Radioheadin, Frank Sinatran, Jimi Hendrixin, Bob Dylanin ja Talking Headsin tunnetuksi tekemiä lauluja. Kuoro on kotimaansa lisäksi esiintynyt useita kertoja Euroopassa, Australiassa ja Kanadassa. Young@Heartin kuoronjohtajana on vuodesta 1982 toiminut Bob Cilman.


title: Young@Heart

text: Stephen Walker ohjasi kuorosta kertovan dokumentin "Young at Heart" vuonna 2007.


title: Young@Heart

text: Suomalainen televisiosarja "K-70" perustui samantyyppiselle idealle kuin Young@Heart.


title: Liu Zhongsheng

text: Liu Zhongsheng (s. 25. lokakuuta 1973) on kiinalainen pistooliampuja.


title: Liu Zhongsheng

text: Liu saavutti MM-kilpailuissa Zagrebissa 2006 25 m olympiapistoolissa henkilökohtaisen hopean ja joukkuemestaruuden, uudella maailmanennätyksellä 1743.


title: Liu Zhongsheng

text: Liu oli olympialaisissa Pekingissä 2008 10. 25 m olympiapistoolilla tuloksella 572. Hän sai ensimmäisellä osiolla kahden pisteen rangaistuksen rikkoessaan 45 asteen sääntöä. Liu jäi lopulta seitsemän pisteen päähän finaalipaikasta.


title: Ida Maria Saarinen

text: Ida Maria Saarinen (oik. Ida Maria Karke, 4. elokuuta 1900 Forssa – 17. heinäkuuta 1991 Naantali) oli suomalainen kirjailija, joka kuvasi teoksissaan Forssan tehdastyöläisten elämää 1900-luvun alkupuolella.


title: Ida Maria Saarinen

text: Saarinen kävi neljä vuotta kansakoulua ja työskenteli sen jälkeen muun muassa puistotyöntekijänä. Hän julkaisi esikoisteoksensa "Nokkosia ja harakankukkia" 73-vuotiaana. Saarinen kirjoitti 1970-luvulla useita teoksia jotka pohjautuivat häneen omiin elämänvaiheisiinsa. Saarinen kirjoitti myös lapsuusmuistoistaan "Uusi Nainen" -lehden lastenpalstalle otsikolla "Taava-muori muistelee".


title: Maastojuoksun maailmanmestaruuskilpailujen 2008 joukkueet

text: Edinburghin maastojuoksun maailmanmestaruuskilpailuihin 2008 ilmoittautui alustavasti 78 IAAF:n jäsenvaltiota. Lopulta 70 joukkuetta osallistui kilpailuihin.


text: Australian joukkue julkistettiin 12. maaliskuuta 2008.Joukkue sijoittui joukkuekilpailussa yhdeksänneksi.Joukkue sijoittui joukkuekilpailussa kolmanneksi.Joukkue sijoittui joukkuekilpailussa kymmenenneksi.Joukkue sijoittui joukkuekilpailussa seitsemänneksi.


text: Espanjan joukkue julkistettiin 18. maaliskuuta 2008.Joukkue sijoittui joukkuekilpailussa kahdeksanneksi.Joukkue sijoittui joukkuekilpailussa yhdeksänneksi.Joukkue sijoittui joukkuekilpailussa kahdenneksitoista.Etiopian joukkue julkistettiin 14. maaliskuuta.Joukkue sijoittui joukkuekilpailussa toiseksi.Joukkue voitti joukkuekilpailun.Joukkue sijoittui joukkuekilpailussa toiseksi.Joukkue voitti joukkuekilpailun.


text: Japanin joukkue julkistettiin 22. maaliskuuta.Joukkue sijoittui joukkuekilpailussa kolmanneksitoista.Joukkue sijoittui joukkuekilpailussa kymmenenneksi.Joukkue sijoittui joukkuekilpailussa neljänneksi.Joukkue sijoittui joukkuekilpailussa kolmanneksi.


text: Kenian joukkue julkistettiin alustavasti 1. maaliskuuta ja lopullinen joukkue 17. maaliskuuta 2008. Viimeinen joukkue julkistettiin 27. maaliskuuta.Joukkue voitti joukkuekilpailun.Joukkue sijoittui joukkuekilpailussa toiseksi.Joukkue voitti joukkuekilpailun.Joukkue sijoittui joukkuekilpailussa toiseksi.